قاسم سلێمانی جیڤارا بوو، یانی عه‌لی كیمیاوی؟.. عه‌لی مه‌حمود محه‌مه‌د – Dengekan\nbyAli Mahmud\tJanuary 4, 2021\tGeneral, Opinion\nده‌مه‌وێت جیا بم و جیاش قسه بكه‌م, نه وه‌ك گه‌شتیارانی باشووری بۆ شیمالی ئیران بدوێم, وه نه وه‌ك سیاسیه پڕۆ ئیرانیه‌كان له‌مه‌ڕ كوردایه‌تی به فایله‌وه دروشم بده‌م, وه نه وه‌ك ئه‌و ته‌رزه نووسه‌رانه‌ش له مانای ئازادی و ئه‌خلاق په‌یوه‌ندی نێوانیان له فكرو نووسیندا تێنه‌گه‌یشتوون بیربكه‌مه‌وه, وه نه وه‌ك هه‌نسكه‌ی گریانی پرسه‌كه‌رانی سیخوڕخانه‌كان هه‌ڵوێست بنوێنم, نه وه‌ك ئه‌و پرسه‌و شه‌یپوره‌ی كه‌ناڵه‌كانی راگه‌یاندن بۆ حاجی قاسمی سلێمانیان به‌رپا كرد بجوڵێمه‌وه, جیاش له‌و چه‌په‌ی ئه‌مه‌ریكاو ئیسرائیل عه‌قڵیانی كوێر كردۆته‌وه, ئه‌وه‌ی دژی ئه‌وان بێت ده‌یكه‌نه شۆڕشگێڕ, ده‌بێت مێژوو له دوارۆژدا چی له‌سه‌ر ئه‌و نووسین و راپۆرتانه بڵێت؟, كاتێك نه‌وه‌كانی داهاتوو خوێندنه‌وه‌یه‌كی ئه‌خلاقی بۆ وێنه‌ی ریزی پرسه‌گه‌رانی سیخوڕ خانه‌كان و ره‌فتارو نووسینه‌كان ده‌كه‌ن؟, چی ده‌ڵێن كه ده‌بینن گه‌لێكی قه‌سابی كراو چۆن ستایشی جه‌لاده‌كه‌ی خۆی ده‌كات و چه‌قۆی ملی خۆی ده‌لێسَته‌وه؟, چۆن ژماره‌ی فایلدارانی جاسوسخانه‌كان زیاترن له فایلداره‌كان به‌عس.\nسلێمانی كێ بوو؟, چۆن پێشكه‌وت ؟\nله 11ی ئازاری 1957 له گوندی ” كه‌ناڵ مالك” قه‌نات ملك ” ی ژماره‌ی دانیشتوانی 441 كه‌س,119 خێزان ” سه‌ر به ناوچه‌ی رابور ” ژماره‌ی دانیشتوانی 35341 كه‌س,7664 خێزان ” له پارێزگای كرمان له خێزانیكی جوتیاری زۆر هه‌ژار, كه به‌هۆی چاكسازییه‌كانی زه‌وی ساڵی 1341ی شاوه, پارچه‌یه‌ك زه‌ویان به‌كه‌وت, منداڵێك چاوی به ژیان هه‌ڵهێنا ناویان نا قاسم, ناوی باوكی حه‌سه‌ن و ناوی دایكی فاتمه سلێمانی, ده‌ڵێن سلێمانیه‌كان به بنه‌چه لوڕن و له ناوچه‌ی لورستان و به‌ختیارییه‌وه له ده‌وروبه‌ری ساڵی 1750 زاینی كۆچیان كردووه بۆ پارێزگای كرمان, ئه‌و به ناوی قاسمی كوڕی حه‌سه‌نی كوڕی ئیمام عه‌لیه‌وه ناوی موباره‌كی نراوه, ئه‌ویش كه گه‌وره بوو وه‌ك هه‌مان قاسم پێیی وابوو مردن وه‌ك هه‌نگوینه له پێناو عاشوراو حوسێندا, 40 ساڵ پۆستاڵی سه‌ربازی دانه‌كه‌ند, تا له كۆتادا هه‌نگوینه‌كه‌ی به نسیب بوو, ته‌نانه‌ت له‌ناو هه‌نگوینه‌كه وا توایه‌وه, ئه‌نگوستیله‌كه‌ی په‌نجه‌ی و پشتڕاستكردنه‌وه‌ی پشكنینی دی ئێن ئه‌ی نه‌بوایا, ده‌وترا وه‌ك عیساو ئه‌بو زه‌ڕ هه‌ڵكێشراوه بۆ ته‌به‌قه ناناسروه‌كانی ئاسمان, ده‌بوایه له چاوه‌ڕوانی بونایه به مه‌هدی بوون بگه‌ڕابایه‌ته‌وه, ئه‌و 5 براو 5 خوشكی هه‌بوو, یه‌كێك له براكانی به‌ناوی سوهراب سلێمانی به‌ڕێوه‌به‌ری زیندانی تارانه, به دڵڕه‌قی به‌رامبه‌ر به زیندانیان و پێشێلكه‌ری مافی مرۆڤ وه‌ك جه‌لادێك لای ئازادیخوازانی ئێران ناسێنراوه, بۆ خۆشی زوو خێزان پێكه‌وه ده‌نێت, دو كوڕو دوو كچی ده‌بێت, حوسێن و محه‌مه‌د ره‌زاو زه‌ینه‌ب, كچه‌كه‌ی دی ناوی نه‌زانراوه “, ناوی هه‌موو منداڵه‌كانی عه‌شقی قوڵی شیعه‌گه‌رایی پێوه دیاره.\nئه‌و له به‌ر هه‌ژاری تا پۆلی 5ی سه‌ره‌تایی خویندو ساڵی 1969 واتا له ته‌مه‌نی 12 ساڵی, له لادێكه‌یانه‌وه ڕو له شاری كرمان ده‌كات بۆ كرێكاری بیناسازی, بۆ هاوكاریكردنی خێزانه‌كه‌ی, تا قه‌رزه نۆ هه‌زار ریاڵییه‌كه‌ی سه‌ر باوكی بداته‌وه, دواتر له ساڵی 1974 له فه‌رمانگه‌ی ئاو ئاوه‌ڕۆی شاری كرمان ده‌بێته كارمه‌ند.\nله‌و كاته‌ی شۆڕشی گه‌لانی ئێران كڵپه‌ی سه‌ندبوو له لایه‌ن گه‌نجه چه‌پگه‌راكانی ئێرانه‌وه, ساڵێك به‌ر له سه‌ركه‌وتنی شۆڕشی گه‌لانی ئێران, له رێگای حوجه‌توالئیسلام سه‌ید ره‌زا كامیابه‌وه, كه له مانگی ره‌مه‌زان له شاری مه‌شهه‌ده‌وه هاتبووه كرمان, په‌یوه‌ندی به خه‌تی روحوالله خومه‌ینیه‌وه ده‌كات, هه‌ر كامیاب دواتر سولێمانی به ئایه‌توڵا خامنه‌ئی ده‌ناسێنێت و ده‌رگای چوونه پێشه‌وه‌ی بۆ ده‌كرێته سه‌ر پشت, كه پاشتر ناوبراو یه‌كێك ده‌بێت له‌وانه‌ی له لایه‌ن رێكخراوی مجاهدینی خه‌لقی ئێرانه‌وه ده‌كوژرێت له 7 موردادی 1360″ 28-8-1981 “, ئه‌وان شه‌رمنانه به‌شداری راپه‌ڕینیان ده‌كرد, په‌یوه‌ندیه‌كه‌ی ته‌نها زاره‌كی بوو وه هیچ چالاكیه‌كی هه‌ستپێكراوی نه‌بووه دژ به رژێمی پاشایه‌تی, ده‌نا ئێستا به شانازیه‌وه له سیڤیه‌كی گه‌وره‌تر له خۆی نیشان ده‌درا, له كاتێك وڵات كڵپه‌ی ده‌داو لاوانی چه‌پی هاوته‌مه‌نی ئه‌و پۆل پۆل به‌ره‌و مه‌رگ ده‌چوون بۆ روخاندنی رژێمی پاشایه‌تی, بێ باكانه و به‌وپه‌ڕی عه‌شقه‌وه دوا هه‌ناسه‌یان تێكه‌ل له گه‌ڵ گازی سیانید ده‌دا, ئه‌مان له كونجی مزگه‌وته‌كانه‌وه به دوعاكانیان ده‌كڕوزانه‌وه.\nدوای سه‌ركه‌وتنی شۆرش بۆ سه‌ركوتكردنی به‌ره‌ی شۆرش و سه‌پاندنی حوكمی ئیسلامی, سوپای پاسداران راده‌گه‌یه‌نرێت له لایه‌ن خومه‌ینیه‌وه له یه‌ك شه‌ممه ره‌شه‌كه‌ی رێكه‌وتی 22ی نیسانی 1979, قاسم سلێمانی له كرمان زوو په‌یوه‌ندی پێوه ده‌كات,45 رۆژ خولی سه‌ربازی خێرا ده‌بینێت له لای رێكخراوی فه‌تحی فه‌ڵه‌ستینی, به‌دوای راگه‌یاندنی جیهاد دژ به خه‌ڵكی كوردستان, كه خومه‌ینی له رێكه‌وتی(١٩-٨-١٩٨٠) به‌شێوه‌ی فه‌رمی رایگه‌یاند, داوای له لایه‌نگرانی سسته‌می ویلایه‌تی فه‌قیه كرد ئه‌ركی شه‌رعی خۆیان له هێرشكردنه سه‌ر كوردستان و له ڕه‌گ ده‌رهێنانی“ كفرو ئیلحاد” به‌جێ بهێنن, به‌وه‌ش شه‌ڕێكی نه‌خوازراو به‌سه‌ر گه‌لی كورد له رۆژهه‌ڵاتی كوردستاندا سه‌پێنێنرا, زۆر تاوانی قێزه‌ون به‌رامبه‌ر به‌م خه‌ڵكه ئه‌نجامدران ده‌چنه چوارچێوه‌ی تاوانه نێوده‌وڵه‌تییه مه‌زنه‌كانه‌وه.\nقاسم سلێمانی و ئیسماعیل قائانی یه‌كێك بوونه له‌وانه‌ی له یه‌كه‌م چركه ساته‌كانی دوای فتواكه رویان له‌كوردستان كردووه‌و به‌شداری كۆمه‌ڵكوژی خه‌ڵكیان كردووه، زۆر به‌باشی ئه‌ركه‌كانیان جێبه‌جێ كردووه, وه‌ك سایتی تابناكی پاسداران ئاماژه‌ی پێ داوه.\nبه دوای فتواكه‌ی خومه‌ینی, سلێمانی به دوری زیاتر له 1500 كیلۆمه‌تر خۆبه‌خشانه بێ وه‌رگرتنی موچه, له كرمانه‌وه ده‌چێت بۆ شاری مهابادو ئازه‌رباینجانی رۆژئاوا بۆ به‌شداریكردن له غه‌زه‌واتی سه‌ركوتكردنی خه‌ڵكی كوردستان, یه‌كه‌م به‌شداریكرنی سلێمانی, له شه‌ڕی خه‌ڵكی كوردستان به تایبه‌ت شاری مهاباد بووه, كه له‌وكاته رۆڵی گرنگی له جوڵانه‌وه‌ی كوردستاندا ده‌گێڕا, گوایه له‌و كاته هه‌وڵی جیابوونه‌وه‌یان له ئێران ده‌داو خواستاری وڵاتێكی سه‌ربه‌خۆی كوردی كۆمۆنستی بوونه ” http://www.alshiraa.com/topics/1568-kasm-slymany-aaaml-bna-drbth-hrk-fth-lykod-alhrs-althory-bklm-alsyd-sadk-almosoy” .\nناوبراو له شاری مهاباد و ئازه‌ربایجانی رۆژئاوا به‌شداری شه‌ڕه‌كان ده‌كات له هاوینی ساڵی 1979 دا, كه له‌و ماوه‌یه‌دا له‌و ناوچه‌یه تاوانه‌كانی ئیعدامی مه‌یدانی ده‌ره‌وه‌ی دادگا و تاوانی كۆمه‌ڵكی كوژی قاڕناو قه‌ڵاتان و ئیندرقاش ئه‌نجامدران, لێ ئه‌وكات به‌هۆی به‌شداری چالاكانه‌ی له سه‌ركوتكردنی خه‌ڵكی كوردستان, هه‌رچه‌نده پله‌ی به‌رز كرایه‌وه لێ به ئه‌ندازه‌ی ئاغای ئیسماعیل قائانی فه‌رمانده‌ی ئێستای سوپای قودس ناو ناوبانگی نه‌بوو له سه‌ركوتكردنه‌كه, وه‌لێ به‌شداری دڵڕه‌قانه‌یان له سه‌ركوتكردنی خه‌ڵكی كوردستان ده‌رگای بۆ ئه‌م جوته كرده‌وه له‌ناو حوكمڕانی ئیسلامی ئێراندا, هه‌ردوكیان به ده‌رگای كۆمه‌ڵكوژی خه‌ڵكی كوردستاندا هاتنه ژوره‌وه.\nبه‌شداریكردن له شه‌ڕه‌كان\nقاسمی سلێمانی یه‌كه‌م كاری به‌شداریكردن بوو له سه‌ركوتكردنی جوڵانه‌وه‌ی گه‌لی كورد كه بۆ خودموختاری تێده‌كۆشا له‌و رۆژگاره له به‌رنامه‌یه‌كی هه‌شت خاڵی ساده‌و ساكاردا خۆی به‌رجه‌سته كردبوو, ئه‌ویش یه‌كێك بوو له‌و جه‌نگاوه‌رانه‌ی به فتوای خومه‌ینی پۆستاڵی له پێ كرد و به‌شداری كرد له سه‌ركوتكردنی جوڵانه‌وه‌ی گه‌لی كورددا, ته‌نانه‌ت دوای به‌نی سه‌دریش پۆستاڵه‌كه‌ی دانه‌كه‌ند” ده‌ڵێن 40 ساڵ پۆستاڵی له‌پێدا بوه‌و سه‌رقاڵی جه‌نگ بوه‌و بێ پسانه‌وه له‌جه‌نگێكه‌وه بۆ جه‌نگێكی تر چوه له‌پێناوی ئێرانداو له‌كاتێكدا كه زۆربه‌ی پاسدارانی سه‌رده‌می جه‌نگی ئێران‌و عێراق وازیان هێنا، ئه‌م تا مردن به‌رده‌وام بووه”, ئه‌مه‌ش له دوو هه‌نگاوی دواتریدا بووه هۆی به‌رزكردنه‌وه‌ی پێگه‌ی سه‌ربازی, به زوویی دوای به‌شداریه‌كه كرایه فه‌رمانده‌ی پاسداره كرمانیه‌كان, به‌رزترین پله بوو له‌ناو پاسدارانی هاوشارییدا, دوای 3 ساڵ بووه فه‌رمانده‌ی تیپ, دواتر ده‌بێته سه‌ر فه‌رمانده‌ی له‌شكری 41 ی ساروڵا,كه چه‌كدارانی سیستان و بلوجستان و هرمزگان و كرمانی له خۆ ده‌گرت.\nله ساڵی 1998 له كاتی هاتنه سه‌ر كاری تاڵبان له ئه‌فغانستان, كه سوپای قودس دامه‌زرا, ئه‌و وه‌ك فه‌رمانده‌یه‌كی مه‌زهه‌بگه‌رای توندڕه‌و و خاوه‌ند ئه‌زموون له سه‌ركوتكردنی گه‌لی كورد كرایه فه‌رمانده‌ی سوپاكه, چونكه كاره‌كانی هاوشێوه‌ی كاره‌كه‌ی كوردستانی بوو, به‌هۆی جیایی مه‌زهه‌به‌وه ئه‌وه‌نده رقی له تاڵیبان بوو تا ئاستێك, شه‌یتانی گه‌وره‌ی له‌بیر بردبوه‌وه.\nسوپای قودس كه به‌رپرسه له ئۆپه‌راسیۆنه ده‌ره‌كیه‌كانی سوپای پاسداران, ئه‌وه‌ش كردوویه‌تیه هێزێكی سه‌ره‌كی له عێراق و لوبنان و سوریاو یه‌مه‌ن , وه كاریگه‌ر له ئه‌فغانستان و به‌حرێن و كوه‌یت و سعودیه و ….تاد .\nقاسمی سلێمانی له‌ماوه‌ی 21 ساڵدا كه فه‌رمانده‌ی هێزی قودسی سوپای پاسداران بو، توانی ئه‌م هێزه له‌گوردانێكه‌وه بكات به‌تیپێك‌و پاشان به له‌شكرێكی گه‌وره كه زیاتر له 22 هه‌زار پاسداری له‌خۆ ده‌گرت، ته‌نانه‌ت زۆربه‌ی پۆسته دیبلۆماسییه‌كانی ئێران بۆ نموونه باڵوێزه‌كانی ئێران له‌عێراق‌و ئه‌فغانستان‌و لوبنان‌و سوریا سه‌ر به هێزی قودس بون, ته‌نانه‌ت زۆربه‌ی پۆسته گرنگه‌كانی سیاسه‌تی ده‌ره‌وه‌ی ئێرانیش ئه‌و كه‌سانه بون كه سه‌ر به‌هێزی قودسی سوپای پاسداران بوون.\nقاسم سلێمانی كه‌سێكی تا سه‌ر ئێسك مه‌زهه‌ب گه‌رای دژ سونه بوو, رقی له عومه‌ر زیاتر ده‌بوه‌وه له شه‌یتان, له به‌رده‌م ئه‌نجومه‌نی ئاسایشی ئێرانی به ئاشكرا داوایكرد هاوكاری شه‌یتانی گه‌وره وڵاته یه‌كگرتووه‌كانی ئه‌مه‌ریكا بكه‌ن بۆ روخاندنی حكومه‌تی ئیسلامی سونه گه‌رای تاڵیبان له ئه‌فغانستان, كه له‌وكاته توندڕه‌وه‌كانی جیهانی ئیسلامی له خۆی كۆكردبوه‌وه به بن لادنیشه‌وه.\nدوای 11ی سه‌پته‌مبه‌ر, ریان كرۆكه‌ر له جنێف چاوی به‌و دیپلۆماتكارانه كه‌وت كه له ژێر فه‌رمانی سلێمانی كاریان ده‌كرد, به مه‌به‌ستی هه‌ماهه‌نگی بۆ روخاندنی تاڵیبان, ئه‌م هاوكاریانه‌ش گرنگ بوونه بۆ دیاریكردنی جێگا هه‌ستیاره‌كان بۆ لێدانیان و ده‌ستگیركردنی سه‌ركرده‌كانی قاعیده, ئه‌وه جۆرج بۆش بوو له سه‌ره‌تای 2002 ئێرانی خسته میحوه‌ری شه‌ڕه‌وه‌و كۆتایی به‌و مانگه هه‌نگوینیه هێنا, نه‌ك كۆماری ئیسلامی ئێران ره‌تی ده‌ست له‌ملانێی شه‌یتانی گه‌وره‌ی كردبێت.\nئه‌و جه‌نگانه‌ی به‌شداری تێدا كرد\nقاسم سلێمانی وه‌ك باسی ده‌كه‌ن و خوێندنه‌وه بۆ ئه‌نجامی فه‌رمانده‌یی شه‌ڕه‌كانی ده‌كرێت, فه‌رمانده‌یه‌كی سه‌ربازی سه‌ركه‌وتوو نه‌بووه, ئه‌و له كۆمه‌ڵێك جه‌نگی گه‌وره له ماوه‌ی 8 ساڵه‌ی شه‌ڕی عێراق – ئێران به‌شداری كردووه, وه‌لێ به‌هۆی هه‌ڵه سه‌ربازیه‌كانیه‌وه هۆكار بووه بۆ به‌كوشت دانی ده‌یان هه‌زار كه‌س, كه خۆی له نزیك سه‌ت هه‌زار كه‌س ده‌دات, وه شكستی جه‌نگی كه‌مه‌ر شكێن, له شه‌ڕه‌كانی” فاوی 4, نه‌سری 5 و كه‌ربه‌لای 5 ” دا, وه‌ك موحسین ره‌زائی فه‌رمانده‌ی پێشووی سوپای پاسداران ده‌ڵێت : ئه‌و سێ جه‌نگه سێ كاره‌ساتی گه‌وره بوو بۆ سوپای ئێران له ماوه‌ی شه‌ڕی عێراق ئێراندا, هه‌رسێكیشی سلێمانی هۆكاری شكسته‌كانی بووه, نه‌یارانی چونه پێشه‌وه‌و سه‌ركه‌وتنی پله به‌ندی سلێمانی ده‌گێڕنه‌وه بۆ نزیكایه‌تی ئه‌و له خامنه‌ئی به ” جانتا هه‌ڵگری مه‌ڵا” ناوی ده‌به‌ن نه‌ك ئه‌و سێڵڤیانه‌ی دوای جه‌نگه‌كان ده‌یگرێت وه‌ك ژه‌نه‌راڵی سه‌ركه‌وتوو خۆی نمایش ده‌كات, وا باسی ده‌كه‌ن هه‌میشه له دوای نیشتنه‌وه‌ی شه‌پۆڵه‌كان ئاماده‌یه, وه‌لێ له‌كاتی شه‌پۆڵه‌كان له به‌نده‌ره ئارامه‌كان له‌نگه‌ری گرتووه دوور له تۆفان و تسۆنامیه‌كان.\nقاسم سلێمانی دوای به‌شداری كردنی كه‌می له سه‌ركوتكردنی خه‌ڵكی كوردستان ده‌گه‌ڕێته‌وه شاری كرمان” دیاره ورده كاری چالاكیه‌كانی له سه‌ركوتكردنی خه‌ڵكی كوردستان به نهێنی ماوه‌ته‌وه, به‌ڵام به‌هۆی به‌رز بونه‌وه‌ی پله به‌ندی رۆڵی هه‌بوه‌و پاداشت كراوه”, به وته‌ی خۆی سه‌ره‌تای شه‌ڕی عێراق-ئێران پاسه‌وانی فرۆكه خانه‌ی كرمان بووه, دواتر وه‌ك به‌رپرسی ده‌سته‌یه‌كی 300 كه‌سی به‌شداری به‌ره‌ی سوسنگه‌ردی كردووه له شه‌ڕی عێراق – ئێران, به‌ڵام كه‌سانی دی ده‌گێڕنه‌وه بۆ دوو هه‌فته نێردرا بۆ به‌ره‌ی شه‌ڕی ئێران -عێراق بۆ دابه‌شكردنی ئاو, دوایی مایه‌وه‌و نه‌گه‌ڕایه‌وه.\nله شه‌ڕه گه‌وره‌كانی “كه‌ربه‌لاكانی 1 و 4 و 7, نه‌سری 4 , فه‌تح مبین, فه‌جری 1 و 3 و 4 , ره‌مه‌زان, بیه‌ت الموقه‌ده‌س 1 و 7 و رێگای قودس… له سه‌رتاسه‌ری به‌ره‌كانی شه‌ڕی عێراق – ئێران به‌شداری كردووه” .\nقاسم سلێمانی له‌و شه‌ڕانه‌ی كه بووه هۆی جینۆساید و ماڵوێرانی بۆ خه‌ڵكی كوردستان و وڵاتیان كرده به‌شێك له‌و كاره‌ساته, له پاڵ به‌شێك له هێزه كوردیه‌كانی باشوور به‌شداری كردوه, له شه‌ڕی فه‌جری چوار له ساڵی 1984 له ناوچه‌ی پێنجوێن, شلێر تا سورێن, ئه‌و شه‌ڕه بووه هۆی ئه‌وه‌ی ناوچه‌كه وێرانبێت, هاوكات بووه هۆكارێك كه شاری مه‌ریوان به بۆردومانی فڕۆكه له لایه‌ن به‌عسه‌وه كۆمه‌ڵكوژی بكرێت , هه‌روه‌ها له شه‌ڕی نه‌سری پێنج له ناوچه‌ی ماوه‌ت به‌شداری كرد له رێكه‌وتی 21-6-1987, تیایدا به‌هۆی هه‌ڵه‌ی ئه‌وه‌وه ده‌یان هه‌زار كه‌س له سوپای ئێرانی كوژران, وه بووه هۆكارێك كه به‌عس شاری سه‌رده‌شت كیمیاباران بكات له یه‌ك شه‌ممه‌ی رێكه‌وتی 28ی هه‌مان مانگدا, كه یه‌كه‌م شار بوو له دوای جه‌نگی دووه‌می جیهانی كیمیابارانكرا.\nئه‌مه‌و به‌شداری و سه‌ركردایه‌تی ژماره‌یه‌ك له‌شه‌ڕه‌كانی قه‌رارگای ره‌مه‌زانی كردووه, له گرتنی شاری هه‌ڵه‌بجه و شه‌ڕی به‌یتوالمقه‌ده‌سی 4 له چیای شه‌مێران به‌شداری كردووه كه تاوانی هه‌ڵه‌بجه‌ی تێدا ئه‌نجامدرا, ئیتر تاوانی هه‌ڵه‌بجه له 5000 قوربانی شاره‌كه‌و دزینی سه‌روه‌ت و سامانی خه‌ڵك تا ده‌گاته لێدانی هێزه‌كانی رۆژهه‌ڵات قوربانیه‌كانی گوردانی شوانی كۆمه‌ڵه‌و سوپای رزگاری و حیزبی دیموكرات و گرتن و ئیعدامی سه‌دان كه‌سی دیكه‌ی رۆژهه‌ڵاتی پێویست به ته‌فسیر و شڕۆڤه ناكات, هه‌موو ئه‌و شه‌ڕو نه‌سرو شته عاجباتیانه‌شی به هاوكاری یه‌كێتی و پارتی و سۆسیالست و بزووتنه‌وه‌ی ئیسلامی ئه‌نجامدا, واتا شیوه‌ن گێڕانی سیخوڕ خانه‌كانی سلێمانی و هه‌ولێر بۆ قاسمی سلێمانی.\nله باشوری كوردستانیش له رێگای پێشمه‌رگه‌وه له زۆر تێڕوانین بۆ شه‌ڕی هاوبه‌ش له گه‌ڵ پێشمه‌رگه‌ی لایه‌نه‌كانی یه‌كێتی و پارتی و حسك و بزووتنه‌وه‌ی ئیسلامی و له‌شكری موسڵمانی كورد له ناوچه جۆراوجۆره‌كانی كوردستان وه‌ك قه‌رارگای ره‌مه‌زان ئاماده‌یی هه‌بووه, كه دواتر به‌هۆی ئه‌و شه‌ڕه هاوبه‌شانه‌وه گه‌له‌كه‌مان تووشی كۆمه‌ڵكوژی گه‌وره هات له شاڵاوه‌كانی جینۆسایدی ئه‌نفال و كیمیابارانی هه‌ڵه‌بجه, ده‌بینین دواتر ئێران به‌شێك له‌و خه‌ڵكه لێقه‌وماوه به په‌ناهه‌نده وه‌ر ده‌گرێت, ئێستا به فه‌زیله‌ت پێمانی ده‌فرۆشنه‌وه, كه خۆی هۆكاری تراژیدیاكه بووه نه‌ك هاوكاریكه‌ر, هۆكاری ده‌ردو مه‌ینه‌ته‌كان بووه نه‌ك برینپێچی برینه‌كان.\nسلێمانی له هێرشی رێگای قودس له ناوچه‌ی زۆنكاوه‌كانی حه‌وێزییه‌ی عێراق برینداره بیت له 29-11 بۆ 7-12-1981, به‌ڵام شانازی ده‌كرد به به‌شداریكردنی له شه‌ڕی فه‌تح مبین له 22 بۆ 28ی ئازاری 1982, كه به بۆنه‌ی جه‌ژنی نه‌ورۆزی ئاگرپه‌رستانه‌وه به ئیستڵاحی ئیسلامی سیاسی, سوپای ئیسلام ئه‌نجامی دا, دوای 30 هه‌زار كوژراو توانی 2500 كیلۆمه‌تر دوجار له ناوچه‌ی خوزستان بگرێته‌وه.\nله هیچ یه‌كێك له‌و دوو جه‌نگه كه تیایدا ئێران سه‌ركه‌وتوو بوو, وه حسێن خرازی سه‌ركردایه‌تیانی ده‌كرد, قاسمی سلێمانی له ریزی فه‌رمانده‌كانی نه‌بووه, كه مایه‌ی شانازین بۆی.\nسلێمانی له‌دوا دیداریدا له‌گه‌ڵ خامنه‌ئی, سێ رێزلێنانی ئازایه‌تی به یه‌كجار پێ به‌خشرا, كۆماری ئیسلامی ئێران پێویستی به‌وه بوو, ئه‌و وه‌ك هێمایه‌كی ئازایه‌تی بناسێنێت, تا هژمۆنیای خۆی له هه‌رێمه‌كه بپارێزێت, واتا كۆماری ئیسلامی پێویستی پێ بوو, نه‌ك حه‌قیقه‌ت وا بوبێت.\nقاسم سلێمانی فه‌رمانده‌ی 21 ساڵه‌ی فه‌یله‌قی قودس, به‌هۆی نزیكایه‌تی له ئایه‌توڵا خامنه‌ئیه‌وه ئه‌و پۆسته‌ی وه‌رگرت, بڕیار بوو كاری سه‌ره‌كی ئازادكردنی قودس بێت, وه‌لێ ئه‌و به‌ره‌یه‌ی چۆڵ كردو خه‌ریكی گه‌رمكردنی شه‌ڕی عه‌لی و عوسمان و عومه‌ره‌كان بوو له كۆمه‌ڵێك وڵات, ته‌نانه‌ت یه‌ك تاقه فیشه‌كیشی له‌پێناو ئازادكردنی قودس وه‌ك خاك له سنوره‌كه‌ی نه‌ته‌قاند, ئه‌و ریمۆن كۆنترۆڵی حه‌شدی شه‌عبی و حیزبولڵای لوبنان و حوسیه‌كان و هه‌زاره‌كان و ته‌واوی گروپه چه‌كداره شیعه‌كان له ده‌ره‌وه‌ی ئێران له گیرفانی بوو به حه‌ماس و جیهادو ئه‌نسار ئیسلام و كۆمه‌ڵی ئیسلامیشه‌وه, وه‌لێ نه‌یتوانی یه‌ك كار دژی جوله‌كه له‌ناو زه‌مینی خۆیان بكات, بگره ته‌قه‌یه‌ك خۆشیشی به‌سه‌ریاندا نه‌ته‌قاند, ته‌نانه‌ت ئه‌و كاره سه‌ربازیانه‌ی له ماوه‌ی شه‌ڕی ئێران عێراق به‌ناوی قودس و به‌یتوالمقه‌ده‌سیش ئه‌نجامیدا تیایدا سه‌ركه‌وتوو نه‌بوو, ئه‌نجامه‌كه‌ی به‌وه گه‌یشت خومه‌ینی پێش مه‌رگی بایه‌لۆجی پیاڵه ژه‌هره‌كه‌ی خوارده‌وه بووه هۆی مه‌رگی ئایدۆلۆجی ئازادكردنی قودس.\nلێ له سه‌ركوتكردنی گه‌لی كورد و سیستان و بلوجستان راپه‌ڕینی گه‌لانی ئێران رۆڵی هه‌بووه, پاڵه‌په‌ستۆی خسته سه‌ر خاته‌می دژ به چاكسازی له ساڵی 1998 كه زیاده ره‌وی نه‌كات, هه‌روه‌ها ساڵی دواتر راپه‌ڕینی قوتابیان له حوزه‌یرانی ساڵی 1999 سه‌ركوت بكات ” له گه‌ڵ 23 له كه‌سایه‌تیه‌كان داوای له خاته‌میكرد راپه‌ڕینه‌كه به زویی سه‌ركوت بكات, وته‌یه‌ك به‌ناو بانگی هه‌یه له‌و باره‌یه‌وه كه وتویه‌تی: ئه‌مڕۆ سه‌ركوتیان بكه سبه‌ی دره‌نگه ناتوانین بیگه‌ڕێنینه‌وه”, ئه‌وو قائانی دوان له‌و (24) فه‌رماندانه‌ی سوپای پاسداران بوون كه‌نامه‌یان بۆ سه‌رۆكی ئه‌و كاته‌ی ئێران محه‌مه‌د خاته‌می نووسی, له نامه‌كه‌دا وتیان: ئه‌گه‌ر خاته‌می یاخیبوونی خوێندكاره‌كان تێك نه‌شكێنێت، ئه‌وا ئه‌وان به‌هێزی سه‌ربازی ده‌یكه‌ن و هه‌ڕه‌شه‌ی كوده‌تایان كرد له‌دژی.\nمحه‌مه‌د عه‌لی جه‌عفه‌ری فه‌رمانده‌ی پێشووی سوپای پاسداران ده‌ڵێت: سلێمانی له ساڵانی 1999 و 2009 دابه‌زیه سه‌ر شه‌قام بۆ داكۆكیكردن له شۆرشی ئیسلامی دژ به دوژمنانی شۆرش و هه‌نگاوی گرنگی نا بۆ سركوتكردنی ناڕه‌زایه‌تیه‌كان, ئه‌و له باره‌گای یه‌كه‌ی سارو الله تایبه‌ت به پاسداران , كه ئه‌ركی پاراستنی پایته‌خت بوو له كاتی قه‌یرانه‌كاندا , له ته‌موزی 1999 په‌لاماری گه‌ڕه‌كی قوتابیانی زانكۆی تارانی دا, له ئه‌نجامدا 3 قوتابی كوژرا, زیاتر له 200 یش بریندار بوون وه 1400 یش ده‌ستگیر كران” قه‌سابخانه‌كه زۆر له‌وه گه‌وره‌تر بوو ئه‌و ده‌یگێڕێته‌وه”.\nناڕه‌زایه‌تیه‌كان له‌و كاته‌دا دژ به‌و هه‌ڵمه‌تی تیرۆركردنه بوو به‌رامبه‌ر به تیرۆركردنی ژماره‌یه‌ك زۆر له نووسه‌رو هونه‌رمه‌ند و سیاسییه ناسراوه‌كانی ئێران ئه‌نجامدران, به‌ناوی ده‌ستی نادیاره‌وه, وه‌لێ رژێم له پشتییه‌وه بوو.\nساڵی 2009 ش یه‌كه‌ی ساروالله دژ به خۆپیشاندانه‌كانی بزاڤی سه‌وزه‌كان دژ به ئه‌نجامی هه‌ڵبژاردن به‌ڕێوه چوو تاوانی ئه‌نجامدا, كه ناڕه‌زایه‌تییه‌كان چه‌ندین مانگ درێژه‌ی كێشا , 80 كه‌سیان كوشت” ئه‌میش زۆر زیاتره”, به وته‌ی جه‌عفه‌ری, سلێمانی زۆر جار له كاره‌كانی ساروالڵه ده‌ره‌دكه‌وت له‌وكاته‌ی پێویست بوایه ئاماده ده‌بوو, وه خۆی داده‌به‌زییه سه‌ر شه‌قامه‌كان.\nله‌و ناڕه‌زایه‌تیانه به به‌رچاوی خه‌ڵكه‌وه سه‌دان و هه‌زاران كه‌س خه‌ڵتانی خوێن كران و گوله‌بارانكران, دڵڕه‌قانه‌ترین شێوازی سه‌ركوتكردنی خۆپیشاندانه‌كان بوون له جیهاندا, به‌هه‌موو به‌هاری عه‌ره‌بی 10% هێنده خه‌ڵك نه‌بوونه قوربانی, به راپه‌ڕینی وڵاتانی خه‌لیجیشه‌وه.\nبه گشتی له كوێوه هه‌ناسه‌یه‌ك بۆ رزگاربوون له چنگ كۆماری ئیسلامی هه‌بوبێت ئه‌و بۆ سه‌ركوتكردن ئاماده بووه, ته‌نانه‌ت به عه‌مامه له سه‌ره به رواڵه‌ت نه‌رمه‌كانی وه‌ك خاته‌می و روحانیش رازی نه‌بووه, له سوریاو عێراق و لوبنان و یه‌مه‌ن هۆكاری كوشتنی سه‌دان هه‌زار كه‌س بووه, ته‌نانه‌ت له باشووری كوردستانیش ئه‌ندازیاری تیرۆركردنی سه‌دان تێكۆشه‌ری رۆژهه‌ڵات بووه, جگه له‌و فه‌زا ره‌شه‌ی ئه‌و هێزانه‌ی ئه‌و هاوكاری كردوون دایان سه‌پاندووه به‌سه‌ر خه‌ڵكدا, بۆ ئه‌مه‌ش ده‌یان و سه‌دان ملیار دۆلاری خه‌رج كردووه, به گشتی ئه‌و تارمایی كوشت و بڕو سه‌ركوت و فاشیه‌ت بوو, پێگه جه‌ماوه‌ریه‌كه‌ی پێگه‌ی مه‌زهه‌بی شیعه‌گه‌رایه و تواناكه‌ی توانا مادیه‌یه كه ئه‌ژماری بێسنوور بوو له لایه‌ن خامنه‌ئیه‌وه , ده‌یان كارگاو كۆمپانا و به‌نده‌ر … له خزمه‌ت پڕۆژه‌كانیدا بوون, ئه‌و هه‌ڵگری په‌یامی سه‌پاندنی ره‌شترین ده‌سه‌ڵات بوو له ناوچه‌كه, هه‌موو ئه‌م سه‌ركوت و پاره‌و هژمۆنیای سه‌دن ساڵه‌ی شیعه‌گه‌را هێزیان پێ به‌خشی بوو, كه گۆڤاری تایمی ساڵی 2017 , قاسم سلێمانی به یه‌كێك له 100 كه‌سایه‌تیه كاریگه‌ره‌كه‌ی جیهان بناسێنێت, لێ كاریگه‌ر كاریگه‌ره, مه‌رج نییه دادپه‌روه‌ر بێت و شایانی نازناوی جیگوارا بێت, هه‌موو كاسكێت له‌سه‌ر و پۆستاڵ له پێیه‌ك و دێوانه‌ی چه‌ك هه‌لگرتنێك جیگوارا نییه.\nقاسم سلێمانی و نه‌كه‌وتنی هه‌ولێر\nله به‌ر چاومه ئه‌و دوا نیوه‌ڕۆیه‌ی ته‌نها 40 داعش مه‌خموریان گرت, هێزێكی بچكۆله‌ی گه‌ریلاو پێشمه‌رگه‌و خۆبه‌خشی مه‌ده‌نی له باخچه‌ی دیار مه‌خمور مابونه‌وه, به چاو داعشه‌كانی له خواره‌وه ده‌بینران, كه‌وتبوونه تاڵانی گه‌نمی سایلۆكه‌ی مه‌خمور, ورده ورده ئه‌و هێزه بچوكه گه‌وره‌وه بوو, هه‌ڵاتووه‌كان مه‌خمور غیره‌تیان به به‌ردا هاته‌وه‌و له‌و دیو مه‌فره‌قی گوێر- دیبه‌گه گه‌ڕانه‌وه بۆ باخچه, باخچه مایه‌وه نه‌كه‌وت, دواتر له‌وێوه هێرشی به‌رپه‌رچ ئه‌نجامدرا و مه‌خمور ئازاد كرایه‌وه, كورد نه‌گبه‌ته باسی ئه‌و هێزه ناكات كه له‌وێ له‌و چركه ساته هه‌ستیاره چه‌ند كاتژمێرییه چه‌قی, كه كورده‌و یه‌كێك له‌وان ناوی پكك ه‌یه, كه دواتر بارزانی چوو سوپاسیانی كرد, یان ئه‌و هێزه‌ی له سلێمانیه‌وه هات, یان ئه‌و كۆنه پێشمه‌رگانه‌ی بوونه فیدایی و قه‌ره‌چوغیان گرت و چه‌قین به‌دیار شاره‌وه, خۆ سه‌نگه‌ر عه‌وڵا حاجی نه‌گبه‌ت یه‌كه‌م كه‌س بوو لێدوانی دا له به‌رده‌م قایمقامیه‌تی مه‌خمور له پاش ئازادكردنه‌وه‌ی, له چركه ساته‌كانی یه‌كه‌می گرتنی مه‌خمور كه به‌رپرسانی ئێستای هه‌ولێر زۆریان هه‌ڵاتبوون به كاكه “ئ ه ” شه‌وه, جیڤاراكه‌ی كوردایه‌تی, یان ئه‌و په‌رله‌مانتارانه‌ی شه‌وه‌كه‌ی له شاشه‌كانه‌وه فشه‌یان لێ ده‌دا, هه‌قی وایه به ئه‌رشیفدا بچنه‌وه‌و ده‌ریان بهێننه‌وه, چ له‌كاتی پاراستنی, یان ئازادكردنه‌وه‌ی مه‌خمور شتێك, ده‌عبایه‌ك به‌ناوی قاسمی سلێمانی و 70 پاسدار بوونیان نه‌بووه, كه ئێستا فلیمه‌كه‌یان گۆڕیووه گوایا له ئازادكردنه‌وه‌ی مه‌خمور به‌شدارییان كردووه, وه رێگر بوونه له كه‌وتنی هه‌ولێر, دیاره له ترسا كه‌س نه‌یوێرا به فه‌رمی وه‌ك حكومه‌ت و وه‌زاره‌تی پێشمه‌رگه وه‌ڵامی بداته‌وه, پێچه‌وانه‌ی ئه‌وه قاسم سلێمانی فه‌رمانده‌ی گرتنه‌وه‌ی شاری كه‌ركووك و دوزو ناچه‌كانی دی بوو له 16ی ئۆكتۆبه‌ردا, واتا نه‌ك شوێنی بۆ كوردان ئازاد نه‌كردووه و نه‌پاراستووه‌و فه‌زیله‌تی نییه به‌سه‌رمانه‌وه بگره پانتاییه‌ك زۆری لێ داگیر كرده‌وه, ته‌نانه‌ت فه‌رمانی ئه‌و بوو شه‌وی 16ی ئۆكتۆبه‌ر پێش ئه‌وه‌ی مه‌كگۆرك له پشووی كۆتایی هه‌فته ده‌ست به دانوساندنه‌كانی بكاته‌وه, بۆ رێگری له به ئاشتیانه چاره‌سه‌ركردن, فه‌رمانی هێرشی خێرای دا, بۆ رێگا گرتن له چاره‌سه‌ری سیاسی كێشه‌كان, بۆیه كوردستان به هیچ جۆرێك قه‌رزاری نییه, بگره ته‌واو پێچه‌وانه‌كه‌ی راسته, ئه‌وه باسی ئه‌وه مه‌كه‌ن پێی به كورد كوشتنه‌وه گرتووه, بگره به‌رپرسه له هه‌موو ئه‌و نه‌هامه‌تیانه‌ی به‌سه‌ر گه‌له‌كه‌مان له پاش ئه‌و مێژووه ره‌شه‌وه هات به دوای فتوای جیهادی خومه‌ینی, ئه‌و له رابردوو ئێستا مایه‌ی نه‌هامه‌تیمان بێت ئه‌م هه‌موو ستایش و شیوه‌نه له پای چی؟, ئه‌و ده‌یزانی باشوری كوردستان پاروه چه‌وره‌كه‌ی ساڵی 1979 ی رۆژهه‌ڵات نییه, به‌هۆی بوونی ئه‌مه‌ریكا و هاوپه‌یمانانی رۆژئاوا له عێراق ده‌نا بێ یه‌ك و دوو هه‌مووی قوته دا, نه‌ك خاڵخاڵی و حه‌سه‌نیه‌ك, بگره ده‌یانی بۆ ئاماده ده‌كرد.\nرۆسته‌می زاڵ و ئه‌بو موسلمی خوراسانی یان عه‌لی حه‌سه‌ن مه‌جیده\nلای شیعه‌كان یان ئێرانیه‌كان, جگه له ناوه ئاینییه پیرۆزه‌كان كه لیسته‌كه‌یان زۆره, چ ئه‌وانه‌ی كوژراون یان قه‌ول وایه زیندوبنه‌وه دوای مردن بۆ درێژه‌دان به ئه‌رك و په‌یامه‌كانیان بگه‌ڕێنه‌وه, دوو كه‌سایه‌تی وه‌ك پاڵه‌وانی دانسقه نمایش ده‌كرێن كه ئه‌وانیش ئه‌بو عه‌باس موسلم خوراسانی ” 718-754 ز”, كه ئه‌مه‌وییه كافره بكوژه‌كانی عه‌لی و حه‌سه‌ن و حوسێنی و قاسمیان له ده‌سه‌ڵات روخاند, له گه‌ڵ رۆسته‌م و زۆرابی شانامه‌ی فیرده‌وسی كه ئه‌بو قاسم فیرده‌وسی ” 935-1020 ” نووسیویه‌تی, هه‌ردووك ئه‌فسانه‌ی پاڵه‌وانیه‌تی ئێرانیه‌كانن و لای ئه‌وان له هیزو پاڵه‌وانێتیدا نموونه‌یان له جیهاندا نییه‌و نابێت, له هه‌ردوو بوادا ناوی قاسمیش ئاماده‌یه, ئێستا هه‌ندێك قاسمی سلێمانی له زیندوكردنه‌وه‌ی خه‌لافه‌تی شیعه به‌ناوی مانگی شیعه ده‌به‌نه‌وه سه‌ر موسلم خوراسانی, له پاڵه‌وانێتی و هێزیشدا ده‌یبه‌نه‌وه سه‌ر رۆسته‌م و زۆراب, لێ له راستیدا هیچكام له‌و دوانه نه‌بوو, به‌ڵكه بۆ خۆی عه‌لی حه‌سه‌ن مه‌جید” 1944-2010″ێكی شیعه‌گه‌رای ئێرانی بووه, عه‌لی حه‌سه‌ن مه‌جید چۆن پێشتر نایب عه‌ریفێكی فاشیل له سوپای عێراق بوو, به‌و ده‌سه‌ڵاته زۆره‌ی له‌دوای 30-6-1987 ه‌وه پێی درا, به وه‌حشیه‌ت و دڕنده‌یی توانی ژیان له لادێكانی كوردستان بسڕێته‌وه و زیاتر له 200000 كورد بكوژێت و هێزی پێشمه‌رگه له باشوری كوردستان ده‌ربكات, وه‌ك لایه‌نی سه‌ربازی ئه‌مه بۆ ناسیۆنالستی عه‌ره‌بی سه‌ركه‌وتنه, هه‌نووكه‌ش ناسیۆنالسته‌كانیان به شانازییه‌وه بۆی ده‌گه‌ڕێنه‌وه, لێ بۆخۆی دڕنده‌یی و وه‌حشیه‌تێكه, لای كورد عه‌لی حه‌سه‌ن مه‌جید ته‌نها نایب عه‌ریفێكی فاشیلی وه‌حشی بوو, بۆ نه‌ته‌وه‌ییه عه‌ره‌بیه‌كانیش ناوبراو فه‌رمانده‌یه‌كی مێژووی به به‌های سه‌ربازی بووه, به‌هه‌مان شێوه بۆ ئیسلامییه شیعه گه‌راكان سلێمانی خه‌ونی دزراوی بۆیان گه‌ڕاندۆته‌وه, فه‌رمانده‌ی بنه‌ڕه‌تی سه‌ربازی تا مردن بووه, چل ساڵ ته‌واو پۆستاڵی پاسداری له پێ نه‌كردۆته‌وه, ئه‌وان له له فرده‌وسدا له باوه‌شی حوسێندا ده‌یبیننه‌وه, كه به‌رزترین خه‌ونی ئه‌فسانه‌یی ئه‌وانه, وه‌لێ بۆ ئێمه ده‌بێت هه‌ر پاڵه‌وانه‌كه‌ی شه‌ڕی سێ مانگه‌ی رۆژهه‌ڵات و گرتنه‌وه‌ی كه‌ركوك ماڵوێرانی شاری دوز بێت, ئازادی و ئه‌خلاق رێگامان نادات ستایشی قاتلانی خۆمان و مرۆڤایه‌تی بكه‌ین, بۆ ئازادیخوازانی ئێرانیش هه‌ر له جه‌لادێك زیاتر نییه.\nقاسم سلێمانی دوای 45 رۆژ ڕاهێنانه سه‌ربازییه‌كه‌ی , یه‌كه‌م گوله‌ی تاقیكردنه‌وه‌ی پراتیكی خۆی به خه‌ڵكی كوردستان تاقیكرده‌وه, یه‌كه‌م ته‌قه‌ی به كورده‌وه نا له سه‌ركوتكردنی گه‌له‌كه‌مان له شاری مهاباد و رۆژهه‌ڵاتی كوردستان و گرتنه‌وه‌ی شارو شارۆچكه‌كانی و كۆمه‌ڵكوژیكردنی خه‌ڵكه‌كه‌ی, هاوكات شوێن ده‌ستی به ته‌واوی تراژیدیاكانی سه‌ر گه‌له‌كه‌مانه‌وه له دوو پارچه‌ی كوردستان باشورو رۆژهه‌ڵات له ماوه‌ی 8 ساڵی شه‌ڕی عێراق و ئێران دیاره, هه‌ڵه‌بجه‌و سه‌رده‌شت دوو شاری كیمیابارانكراو به‌رهه‌می چالاكی سه‌ربازی ئه‌ون, سه‌رباری كیمیابارانی شاری هه‌ڵه‌بجه و جینۆسایدی ئه‌نفال.\nئه‌وێك سه‌ری نێزه‌ی سه‌ركوتكردنی راپه‌ڕینه‌كانی خه‌ڵكی ئێرانه, سه‌رباری وڵاتانی دیكه, ئیتر ئه‌مه نه جیڤارایه‌و نه تارماییه‌و نه رۆسته‌می زاڵه‌و نه خوراسانیشه, به‌ڵكه تاوانكارێكه و پیاهه‌ڵدان به‌سه‌ریدا چ وه‌ك كوردێك كه كورد كوژ بووه تاوانه, چ وه‌ك كه‌سێك به‌شدار له تاوانی گه‌وره به پێوه‌ره جیهانییه‌كان كردووه, پیاهه‌ڵدان به‌سه‌ریدا كارێكی نا ئه‌خلاقییه ویڕای نكۆڵیكردنه له تاوانه‌كانی, هاوكات سڕینه‌وه‌و جوانكردنی تاوانه‌كانیشێتی, هه‌قی سزا دانی هه‌یه, وه‌ك لۆمۆندی فه‌ره‌نسی به جیڤارایان ناساند, تێله‌سوری فه‌نزوێلی به شۆڕشگێڕی بنه‌ڕه‌تیان دایه قه‌ڵه‌م, ئاخ شه‌رمه كه‌م ده‌بینم ئیدعاكه‌رانی چه‌پ ده‌كه‌ونه زه‌لكاوی كوێربوونی چه‌په‌ڵه‌وه, خۆ هه‌ڵواسینی جارێك بن لادن و جارێك سلێمانی به ناوی جیڤاراوه, ناشرینكردنی رێگاكه‌ی جیڤارایه به چه‌په‌ڵی كاره‌كانی ئه‌وان, وێڕای داتاشینی ئازایه‌تی درۆینه‌یه بۆیان, كه‌سێك هیچ یه‌كێك له‌و دووه‌ی نه‌بینی له پێشه‌وه‌ی هیچ نه‌به‌ردییه‌كدا, هه‌ر خه‌ڵكیان بۆ مه‌رگ نارد, وێڕای په‌یامه نامرۆڤانه‌كانیان, ئه‌رێ گه‌لۆ له‌و چه‌ند ساڵه‌ی شه‌ڕی داعشدا, له كاتی شه‌ڕدا كێ سلێمانی له شه‌ڕگه‌یه‌كدا بینی؟؟؟؟.\nقاسمی سلێمانی ئه‌گه‌ر له تاران دائه‌به‌زییه سه‌ر شه‌قام بۆ سه‌ركوتكردنی قوتابیانی سڤیلی گه‌نجی بێ چه‌ك, كه‌س له‌به‌ره‌ی جه‌نگی داعش نه‌یبینی, هه‌ر دوای سه‌ركه‌وتنه‌كان بۆ سێڵڤی گرتن ئاماده بوو.\nراسته سیاسیه‌كان كورد رزگاریان بوو, به مردنی سلێمانی هه‌مووو نهێنیه‌كانیشیانی له گه‌ڵ خۆیدا برده گۆڕه‌وه ,ئه‌و له نه‌خشه دانان بۆ له‌ناو بردنی نه‌یارانی نزیكی خۆی سڵی نه‌كردبێته‌وه ده‌بێت چی له‌م وڵاتانه و له‌م عێراق و كوردستانه كردبێت, چه‌ند تاوانی نهێنی تێدا ئه‌نجام دابێت, له‌گه‌ڵ خۆیدا چ خه‌زێنه زانیارییه‌كی پڕ به‌های بردبێته گۆڕه‌وه.\nله كۆتاییدا به قسه‌یه‌كی هادی عامری كه له یه‌نایه‌ری 2015 كردی كۆتایی پێ دێنم كه وتی قاسم سلێمانی نه‌بوایه عه‌بادی نابووه سه‌رۆك وه‌زیران, پێشتریش سلێمانی مالكی و تاڵبانی له‌سه‌ر كورسییه‌كانیان دانابوو, له پڕۆفایله‌كه‌ی وه‌ك سه‌ركه‌وتن بۆی نووسراوه, ئه‌مه وێنایه بۆ هه‌موو ئه‌وانه‌ی له عێراق له‌سه‌ر كورسی داندران نه‌ك هه‌ڵبژێردران راسته, هه‌موو داشی شه‌تره‌نجی سلێمانی بوون, به چرای سه‌وزی ئه‌ودا تێپه‌ڕیون,بۆیه بۆ ئه‌وان شیوه‌ن و قوڕ پێوان هێشتا كه‌مه بۆ مه‌رگی ئه‌م دڕنده‌یه.\nPrevious گۆڤاری نما ژمارە 50\nNext بیرەوەری ڕۆژە سەختەکانی پێشمەرگەیەک: دوان لە مێژووێکی سانسۆرکراودا.. شاخەوان شۆڕش


حكومه‌تی هه‌رێم بارمته‌یه لای بارزانی |\nHome بیروڕا ناوخۆیی ئاڵنگاریی حكومه‌تی هه‌رێم بارمته‌یه لای بارزانی\non: كانونی یه‌كه‌م 13, 2017 In: ئاڵنگاریی, بیروڕا, ناوخۆییNo Comments\nمه‌سعود بارزانی هێشتا سێبه‌ره‌كه‌ی ماوه. تارماییه‌ك كه ده‌ستی ناوه‌ته گه‌رووی چاره‌نووسی هه‌رێمی كوردستان و خه‌ریكه ده‌یخنكێنێت.\nله پاش ڕیفراندۆمه كاره‌ساتباره‌كه‌ی كوردستان، كه هیچ كه‌س خۆی لێ نه‌كرد به خاوه‌ن، هیچ كه‌س سه‌ربه‌خۆیی له ئه‌نجامه‌كه‌یدا ڕانه‌گه‌یاند و هیچ كه‌سیش ئاماده نه‌بوو ئۆباڵی شكسته‌كه‌ی هه‌ڵبگرێت، بارزانی له كایه‌ی سیاسیی كوردیدا ناوی سڕدرایه‌وه. به‌یاننامه‌ی وه‌زاره‌تی ده‌ره‌وه‌ی ئه‌مه‌ریكا ئه‌مه‌ی به‌رجه‌سته كرد كاتێك باسی له ئاڵوگۆڕی ده‌سه‌ڵاتی كرد له هه‌رێمی كوردستان له مه‌سعود بارزانییه‌وه بۆ نێچیرڤان بارزانی و قوباد تاڵه‌بانی. مانگێك دواتریش، سه‌رۆكی فه‌ره‌نسا كاتێك پێشوازی له بارزانی و تاڵه‌بانی كرد، به نه‌وه‌ی نوێی سیاسه‌تی كوردی ناوی هێنان. به‌م جۆره، پێگه‌یه‌كی فه‌رمی بۆ سه‌رۆكی پێشووی هه‌رێمی كوردستان نه‌ما و به گوشاری ده‌ره‌كی، كۆتایی به ١٢ ساڵ ئه‌زموونی سه‌رۆكی هه‌رێم هێنرا.\nنه‌مانی مه‌سعود بارزانی له‌و پۆسته‌دا، نه‌بووه هۆی ئه‌وه‌ی دۆخه‌كه ئاسایی بێته‌وه و سێبه‌ری بارزانی له‌سه‌ر كایه‌ی سیاسیی كوردی مایه‌وه. بارزانی له كۆشكه‌ی خۆیدا له سه‌ری ڕه‌ش سه‌نگه‌ری گرت. میوانه حزبییه‌كانی هه‌ر له‌و كۆشكه میوانداریی كرد. هه‌ر له‌و كۆشكه‌وه، كه موڵكی سه‌رۆكی هه‌رێمی كوردستانه و چیتر مافی به‌سه‌ره‌وه نییه، ده‌ستی كرد به هاندانی حزب و جووڵاندنی له دژی حكومه‌تی عێراق و هه‌ر له سه‌ری ڕه‌شه‌وه، هه‌موو ده‌رگاكانی گفتوگۆی هه‌رێمی به ڕووی به‌غدادا داخست.\nزانیارییه‌كانی ناو ئه‌نجوومه‌نی وه‌زیرانی هه‌رێمی كوردستان ئاشكرای ده‌كه‌ن مه‌سعود بارزانی ناهێڵێت نێچیرڤان بارزانی له‌گه‌ڵ به‌غدا بگاته ڕێككه‌وتن و پاش هه‌ر كۆنگره‌یه‌كی ڕۆژنامه‌وانیی نێچیرڤان، مه‌سعود بارزانی ڕاسته‌وخۆ له ڕێی به‌یاننامه‌ی حزبی و ناڕاسته‌وخۆ له ڕێی كۆبوونه‌وه‌ی به ئۆرگانه‌كانی پارتی، دژی هه‌ر جۆره نزیكبوونه‌وه‌یه‌ك له حكومه‌تی حه‌یده‌ر عه‌بادی په‌یام بڵاو ده‌كاته‌وه.\nله‌ژێر گوشاره‌كانی بارزانیدا، نێچیرڤان، ڕێگه‌ی دووركه‌وتنه‌وه‌ی له حكومه‌تی عه‌بادی هه‌ڵبژارد به‌و هیوایه‌ی بتوانێت نزیكبوونه‌وه‌ی مه‌سعود بارزانی له‌گه‌ڵ نووری مالیكی گه‌شه پێ بدات و له هه‌ڵبژاردنی ئایاری ٢٠١٨دا، پێگه‌یه‌كی ئێرانیتر بۆ پارتی له كایه‌ی عێراقدا بكاته‌وه.\nلایه‌نی به‌رامبه‌ریش كه حه‌یده‌ر عه‌بادی بێت، خه‌مساردیی حكومه‌تی كوردی به پاره ده‌كڕێت. چونكه تا له‌گه‌ڵ كورد توندتر بێت، پێگه‌ی له هه‌ڵبژاردنه‌كانی به‌هاری داهاتوودا به‌رزتر ده‌بێته‌وه و ده‌توانێت ڕێ له باڵاده‌ستیی نووری مالیكی بگرێت. به‌م جۆره تا حكومه‌تی هه‌رێم پێداگر نه‌بێت له دانوستان له‌گه‌ڵ به‌غدا، ئه‌وا به‌غدا هه‌رگیز پێداگر نابێت له‌وه‌ی هه‌ولێر ئاشت بكاته‌وه. چونكه به‌غدا هه‌ر پایته‌خته‌كه‌ی جارانه و به درێژایی سه‌دان ساڵی ڕابردوو، ئه‌وه‌نده‌ی دڵڕاگرتنی ئێران و توركیای مه‌به‌ست بووه، ئه‌وه‌نده ڕێزی كوردستان، ویلایه‌تی جه‌به‌ل، ویلایه‌تی موسڵ، شیمالی حه‌بیب، یان هه‌رێمی كوردستانی لا نه‌بووه.\nئه‌نجامگیرییه‌كی خێرا، له‌گه‌ڵ كه‌وتنی مه‌سعود بارزانیدا، به بارمته‌گرتنی حكومه‌تی هه‌رێم و خستنی ئه‌نجوومه‌نی وه‌زیرانیش به‌رجه‌سته ده‌كات، چونكه هه‌رێمی كوردستان به‌بێ بودجه و مووچه‌ی پێویست، دووچاری داڕمانی كوشنده ده‌بێت كه سه‌ری ئه‌زموونی حوكمڕانیی كوردیی ده‌خوات دۆخێكی لێ دێته ئارا كه هیچ كوردێك به ئاواتی ناخوازێت.\nلێره‌شه‌وه، نه‌وه‌ی نوێی سیاسه‌تی كوردی، دوو ڕێگه‌یان له پێشه، یان ڕه‌واندنه‌وه‌ی سێبه‌ری بارزانی و كڕینه‌وه‌ی ئازادیی سیاسی بۆ بڕیاره‌كانیان، یان چاوه‌ڕوانی تا ده‌ستپێكردنی ڕاپه‌ڕینێكی جه‌ماوه‌ری كه به‌دوور نازانرێت پێش هه‌ڵبژاردنه په‌رله‌مانییه‌كه‌ی كوردستان بكه‌وێت و ته‌ڕووشك پێكه‌وه ڕاماڵێت.


تیمی پارتی بۆ تیمی یەكێتی: خاكفرۆشتنی 16ی ئۆكتۆبەر زۆر جیاوازە لە 31ی ئابی پیرۆز\nتیمی پارتی لە حكومەت وەڵامی تیمی یەكێتی سەبارەت بە روداوەكانی 16ی ئۆكتۆبەر دەداتەوەو دەڵێت: "روداوی خاکفرۆشتن و لە دەستدانی نیوەی خاکی کوردستان لە 16 ئۆکتۆبەر، زۆر جیاوازە لە 31 ی ئابی پیرۆز."\nئاوێنە: دوای ئەوەی شەوی رابردو له‌ئاماژه‌یه‌كدا بۆ په‌یامه‌كه‌ی مه‌سرور بارزانی له‌ساڵیادی ڕوداوه‌كانی 16ی ئۆكتۆبه‌ردا، تیمی یەکێتی له‌حكومه‌ت رایگەیاندبو "بڕوامانوایە کە ئەرکی حکومەتی ھەرێم خزمەتکردنی ھەمەلایەنەی ھاوڵاتیانە نەک تێوەگلانی بەکێشە سیاسیەکان"، تیمی پارتی وەڵامی ئەو قسانەی تیمی یەكێتی دایەوە.\nتیمی پارتی لە راگەیەندراوێكدا وتویەتی"بێگومان دەبێ ئەو ڕاستییە بزانن، کە روداوی خاکفرۆشتن و لە دەستدانی نیوەی خاکی کوردستان لە 16 ئۆکتۆبەر، زۆر جیاوازە لە 31 ی ئابی پیرۆز، کە بڕیاریو ئەوکاتیش هەولێر و کوردستان بە دەردی ئێستای کەرکوک و ناوچە کوردستانییەکانی تر ببەن. مێژو شاهیدە، کە مێژوی خاکفرۆشان و بێگانەپەرستی لە کەیەوە و لای کێ دەستی پێکردوە."\nتیمی پارتی بە تیمی یەكێتیشی وتوە "ئێوە ناتوانن خۆتان لە ژێر هەژمونی تاقمێکی خۆسەپێنەرو شەڕخواز، ڕزگار بکەن، کە دژی تەبایی و یەکڕیزی و ئامانجە باڵاکانی نیشتیمانە."\nجەختیشی كردۆتەوە كە "ناوی کەسیش لە پەیامی سەرۆکی حکومەت نەهاتوە دەربارەی خیانەتی شازدەی ئۆکتۆبەر، بەڵام وەڵامدانەوەی تیمی وەزاری یەکێتی، ساخکردنەوەی ئەو خیانەتەیە بە سەر ئەو تاقمەوە."\nدەقی راگەیەندراوەكەی تیمی پارتی...\nباشتر بو بۆ تیمی وەزاری یەکێتی نیشتمانیی کوردستان، بەشێوەیەکی بابەتیانەو واقیعبینانە تەماشای گرژییەکانیان بکردبوایە. کەچی لە یادی ڕیفراندۆمی گەلەکەماندا کە هەمو هێزە سیاسییەکان و پەرلەمانی کوردستان بڕیاری لێی دابو، 93%ی خەڵکی کوردستانیش بە بەڵێ دەنگی بۆ دا، ئامۆژگاری ئەو تاقمەیان بکردایە کە ڕەنج و ماندوبون و خەونی میللەتەکەمانیان بە فیڕۆدا، کەچی لە ڕۆژی ڕیفراندۆمدا، دەستیان بە هێرش کرد .\nباشتر بو ئەو کەسانەی لە جیاتی حکومەتی هەرێمی کوردستان و بێ ئەوەی هیچ حیسابێک بۆ خودی تیمی یەکێتی لەناو حکومەت بکەن و بڕیار لە جیاتی حکومەت بدەن، لە بری ئەو بێدەنگییە دەبوا تیمی وەزاری یەکێتی ئامۆژگاریان بکەن کە واز لە دەستتێوەردان لە کاروباری حکومەت بهێنن، لە هەمانکاتدا دەبوا تیمی یەکێتی لە حکومەت ئامۆژگاری ئەو کەسانەیان بکردبا، کە ڕۆژانە لە میدیاکانەوە هێرشی ناڕەوا بۆ سەر سەرۆکی ئەو ئەنجومەنی وەزیرانە دەکەن، کە خۆیان تیایدا ئەندامن !\nئەگەر دەتانەوێت لە ژێر فشاری ئەو کەسانەدا هەمو ڕوداوەکان وەک یەک سەیر بکەن، بێگومان دەبێ ئەو ڕاستییە بزانن، کە ڕوداوی خاکفرۆشتن و لە دەستدانی نیوەی خاکی کوردستان لە 16 ئۆکتۆبەر، زۆر جیاوازە لە 31 ی ئابی پیرۆز، کە بڕیاریو ئەوکاتیش هەولێر و کوردستان بە دەردی ئێستای کەرکوک و ناوچە کوردستانییەکانی تر ببەن.\nمێژو شاهیدە، کە مێژوی خاکفرۆشان و بێگانەپەرستی لە کەیەوە و لای کێ دەستی پێکردوە !.\nئێمە هەمو هەوڵێکمان داوە بابەتییانە باسی روداوەکان، وەک خۆیان بکەین و هەمو کەس تێکەڵ نەکەین، بەڵام بەپێچەوانەوە، ئێوە نەک تەنیا دەتانەوێ ڕاستيیەکان پەردەپۆش بکەن، بگرە هیچ هەڵوێستێکیشتان بەرامبەر بەو هێرشە ناڕەوایانە نەبوە، کە بەرامبەر بە موقەدەسات و پیرۆزیی نەتەوەبیمان دەکرێت و ناتوانن خۆتان لە ژێر هەژمونی تاقمێکی خۆسەپێنەرو شەڕخواز، ڕزگار بکەن، کە دژی تەبایی و یەکڕیزی و ئامانجە باڵاکانی نیشتیمانە .\nناوی کەسیش لە پەیامی سەرۆکی حکومەت نەهاتوە دەربارەی خیانەتی شازدەی ئۆکتۆبەر، بەڵام وەڵامدانەوەی تیمی وەزاری یەکێتی، ساخکردنەوەی ئەو خیانەتەیە بە سەر ئەو تاقمەوە.


خولی پلە یەکی ئۆکرانیا - شاختار دۆنێستک vs Olimpik Donetsk - Soccer - Yariga - Results, fixtures, tables and statistics\nStal Kamianske vs. ڤۆرسکلا ئۆلیکساندریا vs. شاختار دۆنێستک لیچیڤێتس vs. کارپاتی Olimpik Donetsk vs. چۆرنۆمۆرێتس ئۆدێسا چۆرنۆمۆرێتس ئۆدێسا vs. Veres شاختار دۆنێستک vs. Olimpik Donetsk کارپاتی vs. ئۆلیکساندریا زیرکا vs. زۆریا دینامۆ کیێڤ vs. Stal Kamianske ڤۆرسکلا vs. لیچیڤێتس\nشاختار دۆنێستک vs Olimpik Donetsk 2-0\nF. Ferreyra (G) 20' (دروستکرا لە لایەن: د. سێرنا)\nMarlos (PG) 57'\n'67 بۆ V. Lukhtanov\n'75 بۆ Taison\n'71 بۆ V. Khomutov\n'82 بۆ Dentinho\n'71 بۆ Alan Patrick\n'63 بۆ I. Brikner\n'63 بۆ ئە. بۆگدانۆڤ\n'67 بۆ P. Lukyanchuk\n'71 بۆ V. Kovalenko\n'71 بۆ A. Postupalenko\n'75 بۆ بێرنارد\n'82 بۆ F. Ferreyra\n19 F. Ferreyra 20'\n44 یا.ڕاکیتسکی 89'\n14 A. Postupalenko 55'\n15 A. Shabanov 48'\n7 Taison بۆ بێرنارد 75'\n9 Dentinho بۆ F. Ferreyra 82'\n21 Alan Patrick بۆ V. Kovalenko 71'\n3 V. Lukhtanov بۆ P. Lukyanchuk 67' 76'\n27 I. Brikner بۆ ئە. بۆگدانۆڤ 63'\n45 V. Khomutov بۆ A. Postupalenko 71'\n22/04/18 PRL Olimpik Donetsk 0 - 2 کارپاتی بینینی ڕووداوەکان زانیاری زیاتر لەسەر ئەم یارییە\n28/04/18 PRL زیرکا 3 - 0 Olimpik Donetsk بینینی ڕووداوەکان زانیاری زیاتر لەسەر ئەم یارییە\n24/06/18 CLF Obolon'-Brovar 10 : 00 Olimpik Donetsk زانیاری زیاتر لەسەر ئەم یارییە\n27/06/18 CLF Sumy - Olimpik Donetsk زانیاری زیاتر لەسەر ئەم یارییە\n28/06/18 CLF Olimpik Donetsk - Desna زانیاری زیاتر لەسەر ئەم یارییە\n29/06/18 CLF Olimpik Donetsk - Kolos Kovalivka زانیاری زیاتر لەسەر ئەم یارییە\n22/07/18 PRL Poltava - Olimpik Donetsk زانیاری زیاتر لەسەر ئەم یارییە


نوێنەری حکوومەتی هەرێمی کوردستان لە ئەمریکا بانگهێشتنامەی فەرمی ئەمریکا بۆ نێچیرڤان بارزانی ڕادەگەێنێت\n14:54 تەندرووستی هەرێمی کوردستان ئاماری نوێی تووشبووان و قوربانیانی کۆرۆنا بڵاو دەکاتەوە\n14:36 بەپەلە ... ئیسرائیل و تورکیا بە شێوەی نهێنی ووتووێژەکانیان بۆ لێدانی ئێران و ئاسایی کردنەوەی پەیوەندییەکانیان دەست پێکردووە\n14:29 سنه/ ژنێک بە پاساوی شەرەف و نامووس لەلایەن دوو برای خۆیەوە سەربڕدراوە\n14:07 پارێزەری ترامپ : هەر کەسێک کە بیر بکاتەوە کە هەڵبژاردنەکانی ساغ و تەندرووست بووە دەبێ لە سێدارە بدرێت\n13:40 مەترسیدارترین کەسی هێرشە خۆکوژییەکانی داعش لە مووسڵ بە ناوی ئەبوو جیهاد دەست بەسەرکرا\n19 October 2020 19:23\nپەیامی کورد ... نوێنەری حکوومەتی هەرێمی کوردستان لە ئەمریکا بانگهێشتنامەی فەرمی ئەمریکا بۆ نێچیرڤان بارزانی ڕادەگەێنێت\nبەیان سامی عەبدولڕەحمان، نوێنەری حکوومەتی هەرێمی کوردستان لە ویلایەتە یەکگرتووەکان، گوتی ئەوە ڕوونە کە ئەمریکا نیگەرانە لە هێرش بۆ سەر باڵیۆزخانە و هێزەکانی. ئەمریکا چاوپۆشی لە کاری لەو جۆرە ناکات و ئەگەر هاووڵاتییەکی ئەمریکی بکوژرێت، ئەوسا بە توندی کاردانەوەی دەبێت. لە دیسامبەر/کانونی دووەم ئەمساڵ، بەڵێندەرێکی ئەمریکی کوژرا و ئەمریکا زۆر بەتووندی کاردانەوەی نیشان دا. پێویستە هەموو لایەنەکان هۆشدارییەکانی ئەمریکا بە جیددی وەربگرن.\nئەمریکا كوردستان ده‌كاته نموونه‌یه‌ك\nبەیان سامی عەبدولڕەحمان له چاوپێكه‌وتنێكدا دەر‌باره‌ی كشانه‌وه‌ی ئه‌مریكا له عێراق، ووتی: "به ڕای من ویلایەتە یەكگرتووەكان ده‌یه‌وێت له عێراق بمێنێتەوە و دەیەوێت پشتیوانی عێراق بکات و هاوکاری عێراق بێت لە بەهێزکردنی ئابووریی عێراق و پاراستنی سەربەخۆیی و سەروەرییەکەی. ئەمریکا هەروەها دەیەوێت كوردستانیش وه‌ك نموونه‌یه‌ك بەکار بهێنێت بۆ عێراق لە بوارەکانی ئارامی، سەقامگیری و دیمۆکراسیدا، هەروەها لە پێشوازی لە وەبەرهێنان و ئەو ژینگە باشەی بۆ وەبەرهێنان درووستی کردووە."\nله‌سه‌ر په‌یوه‌ندی كوردستان و ئه‌مریكا ده‌ڵێت: "ئێستا په‌یوه‌ندییەکی باش لە نێوان ئەمەریکا و كوردستان هه‌یه. ئەم په‌یوه‌ندییه بۆ ئەمەریکا و كوردستانیش گرینگه. ئەمەریکییەکان تێ دەگەن لەوەی كوردستان دەتوانێت ڕۆڵی به‌هێزی هەبیت له ئارامی ناوچه‌كه، كاریگه‌ریی باش و ئەرێنی هەبێت له په‌رله‌مان و حكوومه‌تی عێراق. له هه‌مان كاتدا كوردستان كاراكته‌رێکی كاریگه‌ره له ڕۆژهه‌ڵاتی ناوه‌ڕاست و سه‌ركردایه‌تیی کورد په‌یوه‌ندیی باشی له‌گه‌ڵ سه‌ركرده‌كانی ڕۆژهه‌ڵاتی ناوه‌ڕاست هه‌یه. کوردستان لە چەندین بوارەوە، بۆ نموونە ئازادیی ئایینی، دەشێت نموونە بێت بۆ باقیی وڵات و ناوچەکە."\nله‌سه‌ر كاتی به‌جێهێشتنی ئه‌مه‌ریكا له عێراق ڕایشیگه‌یاند: "ئەمەریکا بەپەلە و بە ناکامڵی ناوچەکە بەجێ ناهێڵێت. ڕاستە ئەمەریکا دەیەوێت دواجار ناوچەکە بەجێ بهێڵێت، بەڵام بە لەبەرچاوگرتن و ڕەچاوکردنی بەرژەوەندییە ستراتیژییەکانی خۆی.''\nهێرش بۆ سەر باڵیۆزخانە و بارەگاکان له عێراق ئه‌مه‌ریكای نیگه‌ران كردووه، له‌و بارەیەوه نوێنه‌ری حكوومه‌ت له واشنتۆن ڕوونی كرده‌وه ئاماژەیەکی ئێجگار پڕبایەخە کاتێک ئەمەریکا نیگەرانیی خۆی پێشان دا لەسەر پەلاماردانی لقی ٥. لە ڕوانگەی ئەمەریکاوە دیموکراسی واتە دەربڕینی بیروبۆچوون بە ئازادی و ئازادیی ڕادەربڕین، دوور لە هەڕەشە و پەلامار، ئەمە بە دوای خۆیدا ئیدانەکردنی هێرشەکەی هێنا لەلایەن نەتەوە یەكگرتووەکانەوە، هەروەها شانشینی یەکگرتوو و لایەنی تریش لە کۆمەڵگەی نێودەوڵەتیی هەمان ئیدانەیان دەربڕی بۆ ئەو پەلامارانە.\nئەمەریکییەکان بە وردی چاودێریی دۆخەکە دەکەن و دەڵێن ناکرێت گرووپە چەکدارەکان پەلاماری بارەگا و دامەزراوەکان بدەن. کۆمەڵگەی نێودەوڵەتی ئەم هەڕەشە و پەلامارانەی بە جددی وەرگرتووە و دەڵێن نابێت هێرش بۆ سەر بارەگاکان و باڵیۆزخانەکان دووبارە ببێتەوە.\nله‌باره‌ی كردنه‌وه‌ی كونسووڵخانه‌ی ئه‌مه‌ریكاوە له هه‌ولێر، به‌یان سامی ده‌ڵێت: "لە جیهانی دیپلۆماسیدا هەبوون ئاماژەدار و پڕبایەخە. ئەوەی ئەمەریکا لە هەولێر کونسووڵخانەی هەیە، شتێکی پڕبایەخە، ئەو حەقیقەتەی کە گەورەترین کونسووڵگەریی خۆی لە هەولێر دروست دەکات ئەمەش زۆر پڕبایەخە و ئاماژەیە بە پەیوەندیی باش و پتەوی هەردوولا. هەندێک ڕۆژنامەوان و بەرپرسانی ئەمەریکا ئاماژەیان بە گرنگیی ئەم بابەتە داوە.\nسەبارەت بە دانوستانەکانی هەولێر و بەغداد، بەیان سامی گوتی، ئەمەریکا دەتوانێت ڕۆل و کاریگەری هەبێت لەسەر دانوستانەکان. هەمیشە پەیوەندیی ئێمە لەگەڵ بەغدا جێی بایەخی ئەمەریکایە. ئەمەریکا دەیەوێت لە چوارچێوەی عێراقێکی بەهێز و سەربەخۆدا هەرێمی کوردستانی دیموکرات و ئابوورییەکی بەهێز و ژیاریی هەبێت.\nڕایشیگه‌یاند: ''ئێمە داوا لە ئەمەریکا دەکەین کە هانی هەردوولا بدات پابەند بن بە دەستوورەوە و چارەسەرکردنی ناکۆکی و جیاوازییەکان و دانوستانەکان بگەیەنین بە دەرەنجام.''\nله‌باره‌ی پشتیوانیی ئەمەریکا بۆ هێزی پێشمه‌رگەوە، بەیان سامی ئەوەی ڕوون كرده‌وه کە له‌به‌ر پەتای كۆرۆنا مه‌شقی ئەمەریکییەکان بە هێزی پێشمه‌رگه، ڕاوه‌ستاوه. بەڵام ئەمەریکا دەیەوێت ئەم پشتیوانییە بەردەوام بێت و پێیان وایە ئەمە وەبەرهێنانێکی باشە کە ڕاهێنان بە پێشمەرگە و سوپای عێراق بکرێت بۆ ئایندەی عێراق و کوردستانیش. ئێمە بەردەوام لە پەیوەندیداین لەگەڵ کۆنگرێس، کە لەوێ سالانە بوودجەیەكی زەبەلاح ئامادە دەکرێت و تێ دەپەڕێندرێت بۆ بەرگریی نیشتمانی و چەندین ساڵە لە دووتوێی ئەم بوودجەیەدا پارە بۆ ڕاهێنان و مەشق لە عێراق تەرخان دەکەن، بەشێکیشی بۆ پێشمەرگەیە. ئێستا کار لەسەر بوودجەی بەرگریی نیشتمانی ٢٠٢١ دەکەن و هەندێک پارە و هاوکاریی تێدایە بۆ هێزی پێشمەرگە."\nدەر‌باره‌ی گۆڕانكاری له ستراتیژیه‌تی ئه‌مه‌ریكا و گۆڕانكاری له سیاسه‌ته‌كانی لەهەمبەر كوردستاندا گوتی: "لە هەڵبژاردنەکانی ئەمەریکادا ترامپ سەر کەوێت، یان بایدن، سیاسەتی ئەمەریکا ناگۆڕێت، هەر پشتیوانیی عێراق دەکەن و مامەڵەیەكی تایبەتیش دەمێنێت لەگەڵ هەرێمی کوردستان، بەڵام دەوڵەتان لەگەڵ وڵاتانی خاوەن سەروەری کار و مامەڵە دەکەن بۆ ڕێککەوتننامە و پەیماننامەی دووقۆڵی، یان نێودەوڵەتی، ئەمە بۆ نەتەوە یەکگرتووەکانیش ڕاستە. دیارە ئەوە هەیە کە هەرێمی کوردستان پێگەی تایبەتی خۆی هەیە و پێشبینی دەکەین ئەو پێگەیەی هەر بەردەوام بێت."\nدەرباره‌ی سه‌ردانی سه‌رۆكی حكوومه‌ت و سه‌رۆكی هه‌رێم بۆ ئەمەریکا، بەیان سامی ڕایگه‌یاند: ''جەنابی سەرۆکی هەرێمی کوردستان کاک نێچیرڤان بارزانی بانگهێشتی هەیە بۆ سەردانی ئەمەریکا. ئێمە خۆشحاڵ دەبین کە جەنابیان و هەروەها جەنابی سەرۆکی حکوومەتی هەرێمی کوردستان سەردانی ویلایەتە یەكگرتووەکانی ئەمەریکا بکەن. ئێمە ئامادەین بۆ ئەوە، بەڵام لە ئەمەریکا ئێستا سەروەختی هەڵبژاردنەکانە و پێم وایە بە لای کەمەوە تا چەند مانگێک پاش هەڵبژاردنەکان سەردان ناکرێت.''\nسنه/ ژنێک بە پاساوی شەرەف و نامووس لەلایەن دوو برای خۆیەوە سەربڕدراوە\nپارێزەری ترامپ : هەر کەسێک کە بیر بکاتەوە کە هەڵبژاردنەکانی ساغ و تەندرووست بووە دەبێ لە سێدارە بدرێت\nمەترسیدارترین کەسی هێرشە خۆکوژییەکانی داعش لە مووسڵ بە ناوی ئەبوو جیهاد دەست بەسەرکرا\nکوژرانی فەرماندەیەکی سپای پاسداران لە عێراق\nکازمی دواهەمین بڕیاری و ووتەی خۆی سەبارەت بە بەشە بوودجە و مووچەی هەرێمی کوردستان ڕاگەیاند\nحکوومەتی هەرێمی کوردستان " ئەنجوومەنی وەزیران " ڕاگەیندراوێک سەبارەت بەو نامەیەی بۆ مووچە ڕەوانەی بەغدا کردووە بڵاو دەکاتەوە\nحەمەی حاجی مەحموود داوایەک ئاراستەی حکوومەت و پەرلەمانی کوردستان دەکات\nبە پێی بڕیاری وەزارەتی ئاوەدانکردنەوە شوقە بە سەر ئەم کەسانە دا دابەش دەکرێت\nبەرپرسانی ئەمنییەتی ئیسرائیل هۆشداری بە ئامانج گرتنیان دەدەن لە ئیمارات\nکاروانێکی دیکەی چەک و چۆڵی سەربازی بەرەو ڕۆژئاوای کوردستان نێردرا\nناتانیاهوو لەم کاتەدا سەردانی قاهیرەی پایتەختی میسڕ دەکات\nلە بڕیارێکدا موستەفا کازمی ڕێنمایی چۆنیەتی ووردبینی کردنی مووچەی ساڵی ٢٠٢١ ی دەرکرد\nنێچیرڤان بارزانی سەرۆکى هەرێمى کوردستان و باڵیۆزى ڕووسیا پەیوەندییەکانى هەولێر ـ مۆسکۆ تاوتوێ دەکەن


پەرلەمانتارێکی پێشووی گۆڕان: بەشداریکردنی دووەم جاری گۆڕان خەیاڵێکی زۆر بەتاڵ بوو، وەزی دارایی ڕۆڵی ئەمین سندوقی فەرمانگەیەک دەبینێت – Standard Kurd\nلەلایەن ستاندار Posted on حوزه‌یران 3, 2020 2213 جار بینراوە 0 سەرنج\nمەحمود ڕەزا پەڕلەمانتاری پێشووی گۆڕان ڕایدەگێنێت بەشداریکردنی دووەم جاری گۆڕان خەیاڵێکی زۆر بەتاڵ بوو و بە ئەزمونمان لەگەڵ حکومەت بە کاک نەوشیروانیشەوە بۆمان دەرکەوت بە هیچ شێوەیەک چاکسازی ناکرێت.\nمەحمود ڕەزا دەشڵێت وەزیری دارایی ڕۆڵی ئەمین سندوقی فەرمانگەیەک دەبینێت لەو بنەماڵەیەوە بڕە پارەیەکی دەدەنێ و پێشی دەڵێن چۆن سەرفی بکات. ئەگەر ئیرادەیەک لە نێو ئەو دوو بنەماڵەیەدا دەرنەکەوێت، خۆی خۆی پاک نەکاتەوە، هیچ هێزێک نییە بتوانێت پاکی بکاتەوە، مەگەر گۆڕانکاری ریشەیی.\nبڵاوکراوەی پێشوورۆژنامەیەكی ئەمریكی: نابێت ئەمریكا رێگابدات حیزبەكانی دەسەڵات لە كوردستان بەو شێوەیە بەردەوام بن\nبڵاوکراوەی نوێترچەند ڕاستیەک\nPosted on ته‌مموز 23, 2021 ته‌مموز 23, 2021 0 268\nPosted on ته‌مموز 24, 2021 ته‌مموز 24, 2021 0 705\nPosted on ته‌مموز 9, 2021 0 2348


وەزارەتی پێشمەرگەی حکومەتی هەرێم و وەزارەتی بەرگری عێراق، سەرقاڵی پێکهێنانی ژووری هاوبەشن لەناوچە کێشەلەسەرەکان، لە قۆناغی یەکەمدا 4 ژووری هەماهەنگی دروست دەکرێت کە بارەگای ئەو ژوورە هاوبەشانە لە ( خانەقین، کەرکوک، موسڵ و مەخمور) دەبن.\nتا ئێستا بڕیار لەبارەی ژوورە هاوبەشەکانی کەرکوک و خانەقین دراوە کە ژمارەیەک ئەفسەری کورد و عێراقی تێیدا ئەندام دەبن. کاری ئەو ژوورانە گۆڕینەوەی زانیاری هەواڵگیری و هەماهەنگی کردنە بۆ کارەکانی پەیوەست بە نێوان سوپا و پێشمەرگە لەو ناوچانە.\nعەمید دلێر شکور فەرماندەی لێوای 3 ی پیادەی سەربە وەزارەتی پێشمەرگە،کە پێکهێنانی ژوورە هاوبەشەکانی نێوان پێشمەرگە و سوپای عێراقی بەگرنگ وەسفکرد، بەدەنگی ئەمەریکای وت"دروستکردنی ژووری هاوبەش لەنێوان پێشمەرگە و سوپای عێراق لەناوچە کێشەلەسەرەکان گرنگە، لە داهاتوودا ئەم ژوورانە دەبنە ئەڵقەیەکی پەیوەندی لەنێوان حکومەتی هەرێم و عێراق."\nزانیاریەکانی دەنگی ئەمەریکا ئاماژەبەوەدەکەن کە لەڕۆژی 17 ی ئەم مانگەوە، فەرمان بۆ دروستکردنی ژوورە هاوبەشەکەی پێشمەرگە و سوپا لەدیالە دەرکراوە، یەکشەمەش ژوورە هاوبەشەکەی کەرکوک لەبنکەی سەربازی کەیوەن دەست بەکاربوون.\nسەرچاوەیەکی باڵای ئاگادار لە ڕێککەوتنەکان بۆ دروستکردنی ژووری هەماهەنگی نێوان سوپا و پێشمەرگە، زانیاری زیاتری بۆ دەنگی ئەمەریکا خستەڕوو، ئاماژەی بەوەکرد کاری لیژنەکان گۆڕینەوەی زانیاری و دروستکردنی هەماهەنگی و چارەسەرکردنی کێشەکانی نێوان پێشمەرگە و سوپایە بە لێکگەیشتن، کە ژوورەکان بەهاندانی هاوپەیمانان پێکهێنراون.\nسەرچاوەکە، جەختیشیکردەوە"ژوورە هاوبەشەکەی کەرکوک لە کەیوەنە، بەڵام ئەوەی دیالە لە خانەقین دەبێت کە ئێستا سەرقاڵی دانانی بارەگاو دروستکردنی نوسینگەن."\nهاوکات عەمید دلێر شکور، ڕوونیکردەوە دوای دروستبوونی ژوورە هاوبەشەکان، تاوتوێی پڕکردنەوەی بۆشاییە ئەمنیەکان و دانانی بازگەی هاوبەش دەکرێت، گەر خوانەخواستە گرفتێکیش ڕووبدات، ئەو ژوورە هاوبەشانە بە دانوستان چارەسەری دەکەن.\nپێکهێنانی ژووری هاوبەشی وەزارەتی پێشمەرگە و وەزارەتی بەرگری عێراق تەنها بۆ هەماهەنگی کردنە، نەک ئامادەکاری بۆ گەڕانەوەی پێشمەرگە بۆ ناوچە کێشەلەسەرەکان، کەپێکهێنانی ئەو ژوورانە هاوکاتە لەگەڵ جم و جۆڵە فراوانەکانی داعش لەو ناوچانە.\nپێک هێنانی ژوورەهاوبەشەکانی پێشمەرگە و سوپای عێراق


چاودێری كۆمه‌ڵایه‌تی سلێمانی: 317 هاوڵاتی لای ئێمه داڵده دراون\nبه‌ڕێوه‌به‌رایه‌تی گشتی چاودێریی و گه‌شه‌پێدانی كۆمه‌ڵایه‌تی له پارێزگای سلێمانی رایگه‌یاند، له ساڵی 2016 دا 317 كه‌سیان به شێوه‌ی جیا سه‌رپه‌رشتی كردووه یان داڵده‌یان داون.\nبه‌ڕێوه‌به‌رایه‌تییه‌كه له راگه‌یه‌ندراوێكدا كه وێنه‌یه‌كی بۆ وێستگه نیوز نێردراوه ده‌ڵێت "له بواری له خۆگرتن و پاراستنی ئه‌و منداڵ به‌ساڵاچووانه‌ی خێزان له‌ده‌ستده‌ده‌ن له ئێستا‌دا له خانه‌كانی ساوایان و نه‌وجه‌وانانی كوڕان و كچان و به‌ساڵاچووان 139 منداڵ و به‌ساڵاچوو خزمه‌تده‌كرێن".\nئه‌وه‌شهاتووه كه له‌و ژماره‌یه 24 كه‌سیان منداڵی ساوان و 49 كه‌سی دیكه‌یان منداڵی كوڕن و 28 منداڵیشیان كچن كه به‌شێكیان له ده‌ره‌وه‌ی خانه و به‌شێكی كه‌یان له‌ناو خانه‌كاندا به‌خێو ده‌كرێن.\nهه‌ر به‌پێی راگه‌یه‌ندراوه‌كه له‌و 143 كه‌سه 38 به‌ساڵاچوو سه‌رپه‌رشتی و به‌خێو ده‌كرێن كه 36 كه‌سیان پیاوه و 7 كه‌سیان ئافره‌ته.\nبه‌شێكی دیكه‌ی راگه‌یه‌ندراوه‌كه‌دا ئه‌وه‌شهاتووه كه له بواری داڵده‌دانی ئافره‌تانی هه‌ڕه‌شه لێكراودا به‌ڕێوه‌به‌رایه‌تییه‌كه 178 ئافره‌ت سه‌ردانی شه‌ڵته‌ریان كردووه و له‌وانه 152 كه‌سیان كێشه‌كانیان بۆ چاره‌سه‌ركراوه و 26 ئافره‌تیش ئێستا له شه‌ڵته‌ر ده‌پارێزرێن.\nله‌گه‌ڵ ئه‌و ژنانه‌دا 56 منداڵ چونه‌ته شه‌ڵته‌ره‌وه و له‌گه‌ڵ دایكیاندا 52 منداڵ شه‌ڵته‌ریان جێهێشتووه، به‌ڵام ئێستا چوار منداڵ له شه‌ڵته‌ر ماونه‌ته‌وه.\nبه‌ڕێوه‌به‌رایه‌تییه‌كه له به‌شێكی راگه‌یه‌ندراوه‌كه‌دا باسی له‌وه كردووه له بواری پاراستن و چالاكیدا بۆ منداڵانله پڕۆژه‌یه‌كدا كه ناوی (پڕۆژه‌ی پاراستنی منداڵ) و بۆ منداڵانی ئاواره‌و ناوخۆ به هاوكاری رێكخراوی یونیسێف و له رێگه‌ی تیمی تایبه‌ت و پسپۆڕه‌وه له ناو شاری سلێمانی و قه‌زاكانی ده‌ربه‌ندیخان و چه‌مچه‌ماڵ به‌ڕێوه ده‌چێت، 14 هه‌زار و 988 منداڵ پاڵپشتی ده‌روونی و كۆمه‌ڵایه‌تی و په‌روه‌رده‌یی و یاسایی و دارایی كراون.\nبه‌ڕێوه‌به‌رایه‌تی گشتی چاودێریی و گه‌شه‌پێدانی كۆمه‌ڵایه‌تی له پارێزگای سلێمانی ئاماژه‌ی به‌وه‌كردووه ساڵی رابردوو كۆی گشتی سودمه‌ندانی خاوه‌ن پێداویستی تایبه‌ت له سنوری به‌ڕێوه‌به‌رایه‌تی گشتی بریتی بوون له 30 هه‌زار و 329 كه‌س.\nله به‌شێكی دیكه‌ی راگه‌یه‌ندراوه‌كه‌ی چاودێری كۆمه‌ڵایه‌تیدا باس له پڕۆسه‌ی سه‌رله‌نوێ تۆماركردن و پشكنینی پزیشكی خاوه‌ن پێداویستییه تایبه‌ته‌كان كراوه كه ساڵی رابردوو 25 هه‌زار و 451 فۆڕمی پشكنین پڕكراونه‌ته‌وه و له‌و رێژه‌یه‌ش ئه‌نجامی 10 هه‌زار و 17 كه‌س ده‌رچووه.\nله‌و ژماره‌یه 8 هه‌زار و 588 كه‌س مافی موچه وه‌رگرتنی پێدراوه و هه‌زار و 429 كه‌سیش پشكنینه‌كه‌یان وا تۆماركراون كه شایسته‌ی مووچه پێدان نه‌بن.


سەرۆکی ئەنجومەنی دادوەری داوایەکی لە پارێزەرانی سزادراوانی بادینان کرد – لڤین پرێس\nسەرۆکی ئەنجومەنی دادوەری داوایەکی لە پارێزەرانی سزادراوانی بادینان کرد\nسه‌رۆكی ئه‌نجومه‌نی دادوه‌ری هه‌رێم پێشوازی كرد له پارێزه‌رانی سزادراوانی بادینان کرد و داوایەکی لە پارێزەرەکان کردووە.\nبە گوێرەی راگەیەندراوی ئەنجومەنی دادوەری، لائیحه‌ی راستكردنه‌وه‌ی بڕیاری پێداچوونه‌وه (لائحه التصحیح القرار التمییزی) بۆ کەیسی سزادراوانی بادینان پێشکەشی سەرۆکی ئەنجومەنی دادوەری کراوە و لەلایەن سەرۆکی ئەنجومەنەکەوە بە گەرمی پێشوازیان لێکراوە.\nپارێزەرەکان داوایان كردووە به پێی رێكاره یاساییه‌كان ئه‌و لائیحه‌یه له‌لایه‌ن ئه‌نجومه‌نی دادوه‌رییه‌وه كاری پێویستی بۆ بكرێت و بەنگین قاسم دوای بە خێرهاتنی پارێزەرەکان رایگه‌یاند “ئه‌نجومه‌نی دادوه‌ری ده‌رگای كراوه‌یه بۆ پارێزه‌ران و ئه‌ركی ئه‌نجومه‌نی دادوه‌ری و دادگاكان چه‌سپاندنی یاسا و دادپه‌روه‌رییه”.\nدوای وه‌رگرتنی لائیحه‌ی راستكردنه‌وه‌ی بڕیاری پێداچوونه‌وه له پارێزه‌ران، سه‌رۆكی ئه‌نجومه‌نی دادوه‌ری وتی “ئه‌و لائیحه‌یه پێشكه‌ش به ده‌سته‌ی تایبه‌تمه‌نمدی دادگای پێداچوونه‌وه ده‌كرێت و وه‌ك هه‌موو كه‌یسێكی دیكه به پێی رێكارو میكانیزمه یاساییه‌كانی خۆی مامه‌ڵه‌ی له‌گه‌ڵدا ده‌كرێت”.\nبەنگین قاسم داوای لە پارێزه‌ران کرد “رۆڵی خۆیان بگێڕن له كاركردنی پیشه‌ییانه و لە چوارچێوەی یاساكان، به شێوه‌یه‌ك سه‌ربه‌خۆیی ده‌سه‌ڵاتی دادوه‌ری و دادگاكان بپارێزرێت و تێكه‌ڵ به بابه‌ته سیاسیه‌كان نه‌كرێن و له راگه‌یاندنیش مامه‌ڵه‌یه‌كی پیشه‌ییانه له‌گه‌ڵ ئه‌و كه‌یسانه‌دا بكرێت”.\nمەسرور بارزانی و نوێنەری نەتەوە یەکگرتوەکان لە عێراق کۆبوونەوە\nبودجە بۆ بلواری ناوەڕاستی شەقامەکانی سلێمانی تەرخانکرا


ئەندامێکی لیژنەی یاسایی پەرلەمانی عێراق ڕایگەیاند، بە بیانووی بوونی کارامەیی و زانیاری باش لە هەڵبژاردنەکاندا، شەش هەزار فەرمانبەری کۆمسیۆنی باڵای هەڵبژاردنەکانی عێراق کە لە هەڵبژاردنەکانی پێشوودا کاریانکردووە ناگۆڕدرێن، دەشڵێت، یاسای کۆمسیۆنی هەڵبژاردنەکانی عێراق پڕە لە هەڵە.\nحسێن عیقابی، ئەندامی لیژنەی یاسایی پەرلەمانی عێراق لە لێدوانێکی ڕۆژنامەوانیدا ئاماژەی بەوەکرد: "یاسای کۆمسیۆنی هەڵبژاردنەکانی عێراق هەڵەی زۆری تێیدا، پەنابردن بۆ ئیدارەدانی ئەو کۆمسیۆنە لەلایەن کەسانی دەرەوی ئەو دامەزراوەیە هەڵەیە و دەبێتە هۆکاری دروستکردنی قەیران لە پسپۆڕییەکاندا".\nجەختیکردەوە کە "دەبێت کۆمسیۆنی هەڵبژاردنەکان لەلایەن کەسانی پسپۆڕ و خاوەن ئەزموونەوە بەڕێوەبچێت، چونکە ئەوکارە پێویست بەوە دەکات کەسانی شارەزا لە زانستی بیرکاری و ژمارەکاندا ڕۆڵیان هەبێت لەو دامەزراوەیە".\nعیقابی دەشڵێت: "بە بیانووی بوونی ئەزمون و کارامەیی لە کارەکانیاندا، کۆمسیۆن هەڵبژاردنەکانی عێراق نایەویت نزیکەی شەش هەزار فەرمانبەر کە پێشتر لە هەڵبژاردنەکانی پێشوودا کاریانکردووە بگۆڕێت".\nلە سەرەتای ئەم مانگەدا مستەفا كازمی، سەرۆكوەزیرانی عێراق، 6ی مانگی حوزەیرانی ساڵی داهاتووی بۆ ئەنجامدانی هەڵبژاردنی پێشوەختی پەرلەمانی عێراق دیاریكرد، لەكاتێكدا هێشتا لایەنەكان لەسەر یاسای هەڵبژاردن نەگەیشتوونەتە ڕێككەوتن و ناكۆكی لەنێوانیاندا هەیە.\nعێراق دەیەوێت ئاستی بەرهەمهێنانی نەوت بگەیەنێتە شەش ملیۆن لە ڕۆژێکدا\n2020.08.25 - 16:43\nپەرلەمانى کوردستان بەدواداچوون بۆ چارەنوسى زیاتر لە هەزار یەکەى نیشتەجێبوون دەکات\n2020.08.24 - 19:50


بورهان شێخ ڕەئوف: ڕوانینی ئەمریکا بۆ عێراق لە ئیستادا. – WTARIKURD\nبورهان شێخ ڕەئوف: ڕوانینی ئەمریکا بۆ عێراق لە ئیستادا.\nوا لە 2مایس نزیک دەبینەوە ئەو ڕۆژەى کە ئیتر هەموو ئەو چاوپۆشى و لێبووردنانەى کە بۆ هەشت وڵات کرابوولە لایەن حکومەتى ئەمریکاوە کە نەوت و غازى ئێران بکڕن عێراقیش یەکێک لەو وڵاتانەیە کە پشتى بە وزەى کارەباى ئێران و گازو غازى ئێران بەستووە بۆ کارپێکردنى وێستگەکانى کارەبا و تا ئێستاشى پێوەبێت هیچ ئەڵتەرناتیڤێکى نەدۆزیووەتەوە بە ئاشکراو ڕوونى بۆ جێگرتنەوەى ئەو وزەییەى کە لە ئێران هاوردەى دەکرد.\nهەرچەندە هەفتەى پێشوو عادیل عەبدولمهدى سەرۆک وەزیرانى عێراق سەردانى عەرەبستانى سعوودییەى کرد بە سەرۆکایەتى شاندێکى گەورەى فەرمى کە لە سیازدە وەزیرو دەیان بازرگان پێکهاتبوو چەندین ڕێکەوتنى گرنگ واژۆکرا و پێشتریش سعوودیە بڕى یەک ملیار دۆلارى وەکو یارمەتى پێشکەشى حکومەتى عێراق کردبوو کە پێدەچێت هەموو ئەمانە سەرەتاو زەمینە خۆشکردن بێت بۆ بنیاتنانى پەیوەندى توندو تۆڵ لە نێوان عێراق و سعودیەداهەموو ئەمانەش بە ناوبژى و خۆشحاڵى ئەمریکایە کە لە دواى ساڵى 1990ەو کە عێراق کوەیتى داگیرکرد ئەو پەیوەندییانە گرژى و ئاڵۆزى توندیان بەخۆیەوە بینى و هەمو پەیوەندییە دیبلۆماسییەکانیان بڕا تا ساڵى 2003.\nئەووادەیەى ئەمریکا دیاری کردووە 2 مایس 2019 کۆتا ڕۆژ و دوا وادەیە بۆ هەموو ئەو کۆمپانیاو وڵاتانە کە سات و سەوداى بازرگانى نەوت و غازیان لە گەڵ کۆمارى ئیسلامى ئێراندا هەبوو هەروەکو لە سەر زارى وەزیرى دەرەوەى ولایەتە یەکگرتووەکانى ئەمریکا وە ( بۆمبیۆ ) ڕاگەیەنرا ئیتر بوار بە هیچ وڵاتێک نادرێت سەودا لە گەڵ ئێراندا بکات و دەبێت بەرهەمى فرۆشتنى نەوتى ئێران بگەیەننە زیرۆ ( سفر ) هەر وڵاتێک سەرپێچى بکات سزاى توندى بەسەردا دەسەپێنن .\nلە کاتێکدا کە ئەم بڕیارەى داوە ئەمریکا هەموو ئەو وڵاتانەى کە هەشت وڵات بوون بوورابوون لە سزاکانى ئەمریکا لەماوەى ڕابردوودا وەکو باس دەکرێت زۆربەیان ئەڵتەرناتفیان دۆزیووەتەوە بۆ نەوتى ئێران کە وڵاتى خاوەن پیشەسازى و ئابوورى زەبەلاحیشى تێدایە و ئامادەنین بەرژەوەندییەکانى خۆیان بکەن بە قوربانلا بەرژەوندییەکانى ئێران لە هەمان کاتیشدا هەردوو گەورە وڵاتى بەرهەمهێنەرى نەوت عەرەبستانى سعودیەو ئیماراتى عەرەبى یەکگرتوو بڕیارییان داوە قەرەبووى هەموو کورتهێنانێک بکەنەوە کە وەستانى نەوتى ئێرانى دەیهێنێتە ئاراوە .\nئەوەى پەیوەندى بە عێراقەوە هەیە ئەوەیە ئایا حکومەتى عێراق و کەسى عەبدولمهدى چۆن لە گەڵ ئەم کەیسە هەستیارو ئاڵۆزەدا هەڵسوو کەوت دەکات لە کاتێکدا بەشى زۆرى هێزو لایەنە سیاسیەکانى عێراق بە شیعەو سوونەو کوردەوە پەیوەندى بەهێزیان لەگەڵ کۆمارى ئیسلامى ئێراندا هەیە لە هەمان کاتدا هەمووان دەزانن قەبارەى ئەو زیان و سزاو ئاستەنگیانە چی دەبێت ئەگەر عێراق پابەند نەبێت بەو سزایانەوە کە ئەمریکا بەسەر ئێرانیدا دەسەپێنێت لەلایەکى تریشەوە گەلى عێراق تاڵى و نەهامەتییەکانى ساڵانى گەمارۆى ئابوورى نێودەوڵەتى لە بیرە لە ساڵانى 1990-2003 .\nلەبەر هەموو ئەو انە پێناچێت حکومەتى عێراق و بەشێکى لایەنە سیاسیەکان بتوانن تاکۆتایى بەرامبەر بە خواست و بڕیارەکانى ئیدارەى ئەمریکا بووەستنەوەو لەوەیە لە کۆتاییدا مل بە خواست و حەزەکانى ئەمریکا بدەن بۆ پابەند بوون بەو سزانەوە چونکە کاریگەرى و ئاکامەکانى هەر سیاسەتێک دژ و پێچەوانەى خواستى ئەمریکا بێت ، کاردانەوەى نیگەتیفى بۆسەر ئابوورى و پێگەى سیاسى و سەربازى عێراق دەبێت و قورس لە سەرى دەکەوێت لەبەر چەند فاکتەرێک لەوانە:\n1- عێراق بەشێوەیەکى گشتى هەموو پێداویستیەکانى هاوردە دەکات لەدەرەوە کە لە هەرحاڵەتێکى سزادا باجەکەى زۆر تاقەت پڕۆکێن دەبێت.\n2- ئابڵووقەدانى عێراق وجیاکردنەوەو دابڕینى عێراق لە دراوسێ عەرەبەکانى و ئیقلیمیەکانى لە کاتێکدا هێزى ئەمریکا لە عێراقدان.\n3- سزادانى سەرکردە سیاسیەکان و فەرماندەى میلیشیاکانى عێراق بە پاساوى بوونى پەیوەندى لە گەڵ سوپاى پاسداران لە کاتێکدا ئەو سوپایە خراوەتە لیست تیرۆرەوە لەلایەن ئەمریکا وە.\nلە کۆتاییدا ئەمریکا عێراق بە ناوچەو پێگەى هەژموونى خۆى دەزانێت و ساڵانێکە شەڕى لەسەر دەکات لە گەڵ هەمو وڵاتانى ئیقلیمى و تاقم و گروهە تیرۆریستیەکانى ئەلقاعیدەو داعشیش بۆیە سەرۆک ترەمپ لە ئێستا دا بەهەموو هێزو توانایەوە گەڕاوەتەوە بۆ عێراق و بوار نادات هیچ وڵاتێکى تر ڕۆڵى هەبێت لە عێراقدا بەتایبەتى ئێران وهەر لەو پێناوەشدا خەڵک وتاقمى نزیک لە خۆى لە نێو چینى سیاسى عێراقدا دەهێنێتە پێشەوە هەربۆیەشە لە هەوڵى دامەزراندنى پێگەو بنکەى سەربازى هەمیشەییەدایە لەناوچە سوونە نیشینەکانى عێراق .\nشێرزاد شێخانى: ده‌رۆزه‌كه‌ر.\nشێرزاد شێخانى: روشدى و شاسوار دوو هه‌رزه‌كارى سياسى.


ڕیتا نیامپینگا - ویکیپیدیا، ئینسایکڵۆپیدیای ئازاد\nسازکەری کەمپەین بۆ مافەکانی ژنانی زیندانیکراو.\nخەڵاتی ئازایەتی ژنانی نێودەوڵەتی\nڕیتا نیامپینگا (لەدایکبووی ١٩٤٠) چالاکوان و کەمپەینسازکەری زیمبابۆییە، ڕیتا کاری کردووە بۆ باشترکردنی دۆخی ژنە زیندانییەکان. لە ساڵی ٢٠٢٠، خەڵاتی ئازایەتی ژنانی نێودەوڵەتی پێدرا، لەبەرامبەر چالاکییەکانی.\nڕیتا لە ساڵی ١٩٤٠ لە زیمبابۆی لەدایکبوو. لە ساڵی ١٩٨٣، چووە پاڵ یەکێتی بازرگانان و کەدواتر بووە کێشەی لەگەڵ دەسەڵاتداران. لە ساڵی ٢٠٠٧، ناڕەزایی دەربڕی لەنەبوونی دەرمانی چارەسەری سەرەتایی ئایدز، بەھۆی ناڕەزاییەکانیەوە دەستگیرکرا. لە شەوی گیرانی ئەوا باروودۆخی خراپی ژنە دەستگیرکراوەکانی بینی، کە شەش ژن بەتەنیا لەژێر بەتاینییەک دەخەوتن، ئەمەو جگە لە خراپی توالێت و زبدڵدانی سانتی ژنەکان. ھەموو ئەوانە وایلێکرد کە چالاکییەکانی بگۆڕێت بۆ یارمەتیدانی ئەو ژنانەی کە ماوەیەکی زۆر لەزیندان دەمێننەوە. ئەو پێی وابوو کە شۆکی ئەو زیندانانە کارەساتترە بۆ ژنان لەوەی پیاوان.\nدوای ساڵانێک پڕۆژەیەکی ڕاگەیاند لەژێرناوی «متمانە و پشتگریکردنی ژنانی زیندانیکراو» کە پڕؤژەکە بۆئەوە یارمەتی ئەو منداڵانە بدرێت کە دایکیان لە زیندانە. ڕیتا بووە بەڕێوبەری پڕۆژەکە بەبێ ھیچ پشتگیرییەکی دارایی و بوونی نووسینگەیەک. بەشێوەیەکی فەرمی وەک دەزگایەک لە ساڵی ٢٠١٢ مۆڵەتیان وەرگرت، بەڵام کارکردنیان لە ساڵی ٢٠١٠ەوە دەستیپێکردبوو. باروودۆخی ژنە زیندانیکراوەکانی زیمبابۆی زۆر خراپبوو، تەنانەت لەدوای ئازادکردنیان ئەوا سزاکانیان تەواونەدەبوو بەوەی کە دەگەڕانەوە خێزانەکانیان حاشایان لێکردبوو و پیاوەکانیشیان ژنێکی دیکەیان ھێنابوو.\nڕیتا کاری لەسەر چەندین کەیس کرد، ھەروەھا بوو بە ئەندام لە ھاوپەیمانییەتی زیمبابۆی بۆ قیرانەکان، ھاوپەیمانیەتی ژنانی زیمبابۆی وە تۆڕی ھاریکاری ژنانی تووشبوو بە ئایدز.\nلە ساڵی ٢٠١٤، ڕیتا خەڵاتی چالاکوانی ساڵی لەمافەکانی مرۆڤ و ژنان پێدرا لەلایەن دەزگای میدیایی ئەلفا. لە ئازاری ٢٠٢٠، لەلایەن حکوومەتی ئەمریکاوە، خەڵاتی ئازایەتی ژنانی نێودەوڵەتی پێدرا.\n^ ی ا "2020 International Women of Courage Award". United States Department of State (به ئینگلیزی). Retrieved 2020-03-13.\n^ ی ا ب Herald, The. "ICON FOR FEMALE PRISONERS". The Herald (به ئینگلیزی). Retrieved 2020-03-14.\n^ "Dr. Beauty Rita Nyampinga (Zimbabwe) | Bureau of Educational and Cultural Affairs". eca.state.gov (به ئینگلیزی). Retrieved 2020-03-14. [بەستەری مردوو]\n^ "Biographies of the Finalists for the 2020 International Women of Courage Awards". United States Department of State (به ئینگلیزی). Retrieved 2020-03-14.\nوەرگیراو لە «https://ckb.wikipedia.org/w/index.php?title=ڕیتا_نیامپینگا&oldid=686890»\nچالاکوانەکانی مافەکانی ژنان لە زیمبابۆی\nئەم پەڕەیە دواجار لە ١٨:٥٧ی ٦ی ئایاری ٢٠٢٠ نوێ کراوەتەوە.


سه‌رۆكی هه‌رێم ناوه‌ڕۆكی كۆبوونه‌وه‌كانی لەگەڵ ڕێبەرانی عێراق خسته‌ڕوو | دەزگاى زارى کرمانجى\nسه‌رۆكی هه‌رێم ناوه‌ڕۆكی كۆبوونه‌وه‌كانی لەگەڵ ڕێبەرانی عێراق خسته‌ڕوو\nزاری كرمانجی - ئێواره‌ی ئه‌مڕۆ دووشه‌ممه 2021/4/12 به‌ڕێز نێچیرڤان بارزانی، سه‌رۆكی هه‌رێمی كوردستان و شاندی یاوه‌ری، گه‌ڕانه‌وه هه‌ولێر.\nدوای سه‌ردانێكی سێ ڕۆژی بۆ به‌غدا و دیدار و كۆبوونه‌وه له‌گه‌ڵ به‌ڕێزان سه‌رۆك كۆمار، سه‌رۆك وه‌زیران، سه‌رۆكی ئه‌نجومه‌نی نوێنه‌ران و سه‌ركرده و به‌رپرسه باڵاكانی هێز و لایه‌نه سیاسییه‌كانی عێراق، ئێواره‌ی ئه‌مڕۆ دووشه‌ممه 2021/4/12 به‌ڕێز نێچیرڤان بارزانی، سه‌رۆكی هه‌رێمی كوردستان و شاندی یاوه‌ری، گه‌ڕانه‌وه هه‌ولێر.\nنێچیرڤان بارزانی له كۆبوونه‌وه‌كانیدا له‌گه‌ڵ سه‌ركرده و به‌رپرسانی وڵات، دۆخی سیاسی و ئه‌منی و ئابووری و ته‌ندروستیی عێراق و كێشه‌كانی هه‌ولێر ـ به‌غدا و مه‌ترسییه‌كانی تیرۆر و گرنگیی دروستبوونی تێروانین و لێكگه‌یشتنێكی هاوبه‌شی بۆ داهاتووی عێراق تاوتوێ كرد، هه‌روه‌ها پێگه و په‌یوه‌ندییه هه‌رێمی و نێوده‌وڵه‌تییه‌كانی عێراقی خسته به‌ر باس.


شێخ کەریم لەھەڵەبجەوە ناوبانگی پەیدا کردووە\nلەھەڵەبجە فرۆشیارێکی بەرھەمی سپیایی خۆماڵی بەھۆی باشی و بەتامی جۆری بەرھەمەکانیەوە ، کڕیارێکی زۆری ھەیە و ماوەیەکی زۆرە سەرقاڵی ئەم کارەیە، بەجۆرێک کەم کەس ھەیە ناوبانگی ئەوی نەبیستبێت\nلەم بەسەرکردنەوەیەی SNNدا شێخ کەریمتان پێ دەناسێنین.\nشێخ کەریمی شێخ کازم ، ئەو فرۆشیارەیە کە ماوەی ٢٦ ساڵە لە پارێزگای ھەڵەبجە ، بەبێ دابڕان دوکانی فرۆشتنی بەرھەمی سپیایی و شیرەمەنی خۆماڵی ھەیە، شێخ کەریم خوێندنی کشتوکاڵی لەسلێمانی تەواو کردووە و ھەر لەھەمان بوار پەیمانگەشی تەواو کردووە لە شاری بەغداد .\nشێخ کەریمی شێخ کازم بەSNNی وت : ماوەیەکی زۆرە سەرقاڵی ئەم کارەم و بژێوی ژیانیشم ھەر لەسەر ئەوەیە ، رۆژانە کاتژمێر چواری بەیانی دوکان دەکەمەوە تا درەنگانێکی ئێوارە و بەرھەمی خۆماڵی بە گشتی لە جۆرەکانی (ماست ، قەیماغ ، پەنیر ، ھەنگوین ، شۆکە ، ھێلکەی کوردی ، زەیتون ، کەرەی کوردی ، دۆوشکە ، ڕۆنی کوردی ،شیر ، دۆ ، دۆشاوی ھەنار و دۆشاوی توو ، کەشک ، گوێز، و دۆینە) دەفرۆشم.\nوتیشی : کڕیارێکی زۆر لە شارەکانی ھەولێر و سلێمانی و کەلار و دەربەندیخان و شوێنەکانی دیکەوە سەردانم دەکەن و بەرھەمەکانیان بە دڵە، بە گشتی رۆژانە نزیکە ی ٥٠٠ ھەزار دینار فرۆشی بەرھەمم ھەیە.\nشێخ کەریم وەک خۆی دەڵێت :" بیرم لە گۆڕینی ئەم پیشەیە نەکردۆتەوە و ھەر ئەمەش ھۆکاری سەرکەوتنمە و ڕۆژانێک ھەبووە ھیچ بازاڕێکم نەبوە ، بەڵام بە تێپەڕ بونی کات باش بووە "،\nوتیشی لەرووی پاک و خاوێنییەوە خەڵاتی بەڕێوەبەرایەتی تەندروستی ھەڵەبجەم پێدراوە.\nلەبارەی چۆنیەتی ئامادە کردنی بەرھەمەکانیشەوە ئاماژەی بۆ ئەوەشکرد : چەند بەرھەمێک کە لەم سنورە نییە ، لە سلێمانیەوە بۆم دێت ، بەڵام زۆرینەی بەرھەمەکان ،ھی گوندەکانی نزیکی ھەڵەبجەیە بۆم دێت ، و ئەوانەشی بۆم دەنێرن ، وانەی تایبەتییان پێ دەڵێم لە چۆنیەتی ئامادەکردنی بۆ ئەوەی بەرھەمێکی باش بێت و زوو خراپ نەبێت.\n12 مانگ پێشتر - Nov 6 2017 11:20AM


شه‌وانه تونێلى پێشڕه‌و داده‌خرێت\nبه‌ڕێوه‌به‌رایه‌تى هاتوچۆى سلێمانى له‌باره‌ى تونێلى پێشڕه‌وه‌وه شۆفێران ئاگادارده‌کاته‌وه که له ئه‌مڕۆوه تاوه‌کو رێککه‌وتى 19 ى 12 ى 2018، شه‌وان له کاتژمێر 8 ه‌وه تاوه‌کو کاتژمێر 4 ى به‌یانى جگه له رۆژانى پێنج شه‌ممه و هه‌ینی، تونێله‌که داده‌خرێت.\nئه‌مڕۆ دوو شه‌ممه په‌ڕه‌ى تایبه‌تى رادیۆى ترافیکى سه‌ر به به‌ڕێوه‌به‌رایه‌تى هاتوچۆى سلێمانى ئاگادارییه‌کى بڵاوکردووه‌ته‌وه که تیایدا ئاماژه به‌وه‌کراوه "به‌مه‌به‌ستى ئه‌نجامدانى کارى چاکسازیى له‌تونێلى پێشڕه‌و، له‌ڕۆژى (10 - 12 - 2018) تاوه‌کو ڕۆژى (19 - 12 - 2018) شه‌وان له‌کاتژمێر (8)ى شه‌و تاوه‌کو کاتژمێر (4)ى به‌یانى تونێله‌که داده‌خرێت، بێجگه له‌ڕۆژانى پێنج شه‌ممه و هه‌ینی".\nتونێلى پێشڕه‌و شارى سلێمانى که‌درێژیه‌که‌ى زیاتر له‌یه‌ک کیلۆمه‌تره وناوچه‌ى شارباژێر به‌سلێمانیه‌وه ده‌به‌ستێته‌وه‌و به کارئاسانى زۆرى کردووه بۆ هاتوچۆى هاوڵاتیان و نزیک کردنه‌وه‌ى رێگایه‌کى دوور.


بورهان شێخ ڕەئوف: بەرەو سەرژمێرى گشتى دانیشتووانى عێراق لە ساڵى 2020 دا. – WTARIKURD\nپرۆسیسى سەرژمێرى دانیشتووان هەنگاوێکى گرنگ و پێویستە بۆ دانانى پلان و بەرنامەى گەشەکردنى ئابوورى و مرۆیى لە سەرئاستى وڵات و بەرکەوتەى هەر تاکێک لە بوودجەى گشتى، لە لایەکى تریشەوە لە ڕووى سیاسى و یاسایى و دەستووریشەوە دەکرێت بەرچاو ڕوونى تەواو بدات بۆ دیاریکردنى قەوارەى ڕاستەقینەى هەر بازنەیەکى هەڵبژاردن.\nئەگەرچى حکومەتە یەک لە دواى یەکەکانى عێراق لە هەردوو سەردەمى پاشایەتى و کۆماریشدا هەر دەساڵ جارێک سەرژمێرى گشتى یان ئەنجامداوە لە ساڵى 1927 ەوە تا 1997 سەرەڕاى هەموو قەیران و کێشەکان، بەڵام لە عێراقى نوێ دا تا ئێستا ئەو پرۆسەگرنگە ئەنجام نەدراوە.\nئەوەى شایانى هەڵوەستە لە سەر کردن و مەبەستى ئەم وتارەى منە ئەمجارە سەرژمێرى گشتى یە لە عێراقدا کەوا بڕیارەى لە کۆتایى ساڵى 2020 دا ئەنجام بدرێت ئەگەر جارێکى تریش دوانەخرێت وەکو چەند جارێکى تر بڕیارى وا دراوەو دواتر بە بیانوو و پاساوى نەبوونى بڕى پارەى پێویست بۆ ئەنجامدانى ئەوپرۆسەیە جگە لە نەسازان و ڕێک نەکەوتن لە نێوان هێزە سیاسى یەکان و پێکهاتەکانى عێراقدا لە دواى نووسینى دەستوورى عێراقەوەلە ساڵى 2005 ەوە بە تایبەتى بە هۆى مادەى 140 دەستورى تایبەت بە ناوچە جێناکۆکەکانکە دەبوو تا ساڵى 2007 چارەنووسى ئەو ناوچانە بە گوێرەى دەستوور یەکلایى بکرایەتەوە.\nئەوەى ئەمجارە ئاماژەى بە هێزە بۆ ئەوەى سەرژمێرى گشتى بەڕێوە بچێت لە عێراقدا و دوانەخرێت بە هیچ پاساو بیانوویەک ئەوەیە کە دەستەى باڵاى سەرژمێرى دانیشتووان و شوێنى نیشتەجێ بوون واتە (مسکن ) یان ماڵ لە ساڵى 2020 پێکهێنرا وەکو وەزارەتى نەخشەکێشانى عێراق ڕایگەیاندووە کە پێکهاتووە لە هەردوو سەرۆکى لیژنەى نیشتمانى سیاسەتى دانیشتووان و دەزگاى ئامارى ناوەندى عێراق و دوو نوێنەر لە حکومەتى هەرێمى کوردستان و نوێنەرى ئەنجوومەنى نوێنەران و بریکارى وەزراتەکانى ئاسایش و خزمەتگوزارى و هەروەها نوێنەرى دیوانەکانى وەقفى شیعەو سوونەو ئاینەکانى دى کە ئەرکى ئەم دەستە باڵایە ئەوەیە کە:\n1- دانانى پلانێکى گشتگیر بۆ چۆنیتى ئەنجامدانى پرۆسەى سەرژمێرییەکەو هەموو کۆمیتەکان و لقەکانى لە سەرتاخوارى وڵاتدا لە هەموو قۆناغەکانى لە کاتە جیاوازەکاندا.\n2- دەستنیشانکردنى هەموو پێداویستیە مادى و مرۆییەکانى و چۆنیەتى خەرجکردنى تێچووى پرۆسەکەو و سەرپەرشتی و چاودێرى کردنى لە هەموو قۆناغەکانیدا.\n3- بڕیاردان لە سەر دوا شێوەى ئەو فۆرمەى کە سەرژمێرییەکەى لە سەر دەکرێت لە چۆنیەتى سەرژمێرى کردن و هەر بابەت و پرسیارێکى ترکە دەستەکە بە پێویست و گرنگى بزانێت و جێگیرى بکات لەو فۆرمەدا.\nوتەبێژى وەزارەتى پلان دانانى عێراق بە میدیاکانى ڕاگەیاندووە کە لە کۆتاییەکانى ساڵى داهاتوو واتە 2020 پرۆسەى سەرژمێرى دانیشتوان و ماڵەکانیان ئەنجام دەدرێت ئەوەى ئەمجارەى جیاوازە لە جارەکانى دى وشەى مساکن ى بۆزیاد کراوە سەرژمێرى کە مەبە ست ماڵ و شوێنى نیشتەجێبوونى هاوڵاتیانە ، هەروەها ئەوەشى ڕاگەیاندووە کە کە ڕێکخراوى نەتەوە یەکگرتووەکان و هەندێک وڵاتى ترى دۆست کۆمەک و ڕاوێژى پێویستمان پێشکەش دەکەن بۆ ئەنجامدانى ئەم پرۆسە گرنگە.\nلە کۆتاییدا ئەوەى پەیوەندى بە کوردو مادەى 140ى دەستوورو ناوچە جێناکۆکەکانەوە هەیە و جارێکى تر بە ئاشکرا خۆدزینەوەیە لە جێبەجێکردنى ئەوەیە کە عەبدولزەهرە هنداوى کە وتەبێژى وەزارەتى پلاندانان و سەرۆکى دەزگاى ئامارى ناوەندیشە هەر لەو میانەدا ئەوەشى وتووە کە ئەم ئامارو سەرژمێرییە هیچ پەیوەندییەکى بە مادەى 140 ى دەستوورەوە نى یەو تەنانەت وەڵام دانەوەى پرسیارى نەتەوە و ئاین و ئاینزا ئارەزوو مەندانەیە و هاوڵاتیان ئازادن لە وەڵامدانەوەى ئەو پرسیارە یان وەڵام نەدانەوەى و هەروەها وتى ئامانجى ئەم پرۆسەیە تەنها بۆمەبەستى پلان و گەشەکردنى وڵاتە.